МИССИОНЕРЛИК КЕЛТИРИБ ЧИҚАРАДИГАН ОФАТЛАР - Mehrob.uz\nEтимга яхшилик қилиш\nМақолалар access_time12-август 2017, 11:45\nEтимга яхшилик қилиш Eтимга яхшилик қилиш энг улуғ фазилатлардан экан,…\nМақолалар access_time6-октябрь 2017, 14:23\nАбу Ҳурайра розияллоҳу анҳудан ривоят қилинади: «Пайғамбар соллаллоҳу…\naccess_time10-март 2017, 17:56 visibility2139\nБугунги кунда кишилик жамияти ривожига кучли таъсир кўрсатаётган, унга ўзига хослик бахш этаётган ижтимоий омиллар қаторида диний омилнинг ҳам алоҳида ўрни бор. Диннинг яратувчилик ва бунёдкорлик, уюштирувчилик ва йўналтирувчилик салоҳиятидан фойдаланилганда у ҳамиша жамият ривожи, инсон камолотига хизмат қилган. Айни пайтда, инсониятнинг кўп асрлик тарихи диндан ниқоб сифатида фойдаланиш, ундаги ғояларни вайронкорлик руҳида талқин этиш одамлар бошига кўплаб кулфатлар келтирганини кўрсатади. Замонавий воқелик диндан ғараз мақсадлар йўлида фойдаланиш давом этиши баробарида у ўта нозик тус ва хатарли кўринишлар олаётганидан гувоҳлик беради. Турли шаклларда намоён бўлаётган миссионерлик ҳаракатлари бунга мисол бўла олади.\nМиссионерлик ҳақида сўз борар экан, аввало ушбу тушунчанинг луғавий ва истилоҳий маъноларини тушуниб олиш муҳим аҳамиятга эга. Ушбу сўз лотин тилидаги «missio» феълидан олинган бўлиб, «юбориш», «вазифа топшириш», миссионер эса “вазифани бажарувчи” деган маъноларни англатади. Миссионерлик эса белгиланган вазифаларни ҳал қилишга қаратилган назарий ва амалий фаолият мажмуини билдиради.\nМиллат ва жамиятни диний асосда бўлиб ташлашга қаратилган миссионерлик ҳаракатлари ўзининг узоқ тарихига эга. Глобаллашув шароитида эса у янгича шаклу шамойил ва кенг миқёс касб этиб, жамиятдаги барқарорлик ва тараққиётга таҳдид солмоқда.\nАйни пайтда, миссионерликни амалга оширишда тиббиёт ва таълим-тарбия соҳасидаги фаолият, хайрия ёрдамлари кўрсатиш, уйма-уй юриб тарғибот олиб бориш, маҳаллий тилларда ўзга динни тарғиб қилувчи адабиётларни тарқатиш, рўзнома ва журналлар, радио ва теледастурлар, кино маҳсулотлари ва интернет тармоқларидан кенг фойдаланилмоқда.\nШу билан бирга, бугунги кунда вазиятга мослашган ҳолда миссионерликнинг такомиллашиб бораётгани, аҳолининг турли қатламлари, жумладан, болалар, ёшлар, аёллар, пенсионерлар ва ногиронлар орасида иш олиб боришга уринишлар кўп учраётганини айтиб ўтиш мумкин.\nМиссионерлик миллий бирлик ва жамият барқарорлигига таҳдидга айланган экан, унга қарши кураш, олдини олишга қаратилган ишларни тизимли ташкил этиш бугунги куннинг долзарб вазифаларидан бири ҳисобланади. Бунинг учун мамлакатимизда етарли ҳуқуқий асослар ҳам яратилган. Шундан келиб чиқиб, миссионерликнинг олдини олишнинг ҳуқуқий асослари ҳамда бу жараёнда диний маърифат ва бағрикенглик маданиятининг ўрни ва аҳамияти масаласига ҳам алоҳида эътибор қаратиш зарур.\nЮқоридаги хусусиятлар билан бир қаторда, замонавий миссионерликни белгиланган мақсадларнинг моҳиятидан келиб чиқиб, шартли равишда икки гуруҳга бўлиш мумкин. Биринчи гуруҳга миссионерликни ўзига хос бизнесга, шахсий бойиш манбаига айлантирган ташкилотларни киритиш мумкин. Бундай ташкилотлар асосчилари эътиқод қилувчилар сонини кўпайтиришдан уларнинг мулки ва бойлигига эгалик қилиш ҳисобига ўзларининг молиявий имкониятларини яхшилаш ва кенгайтиришдек мақсадларни кўзлайдилар. Замонавий секталарнинг мутлақ кўпчилигини шу гуруҳга киритиш мумкин.\nИккинчи гуруҳга миссионерликдан сиёсий қурол сифатида фойдаланаётган ташкилот ва уюшмаларни киритиш мумкин. Бундай гуруҳлар ортида муайян ҳудудларга нисбатан ўзининг аниқ геосиёсий режаларига эга бўлган давлатлар ва сиёсий кучлар туриши бугунги кунда ҳеч кимга сир эмас.\nХайрия ёрдамлари кўрсатиш ҳам миссионерликдаги жуда қадимий усуллардан бири ҳисобланади. Миссионерлар ҳар қандай киши ва жамият ҳаётида учрайдиган ижтимоий-иқтисодий муаммолардан ўзларининг мақсадларида йўлида фойдаланиб қолишга доимий эътибор бериб келганлар. Улар бугунги кунда ҳам моддий-молиявий ёрдам кўрсатишнинг турли шаклларидан усталик билан фойдаланишга ҳаракат қилмоқдалар. Уларнинг “Кўзи ожизлар жамияти”, “Меҳрибонлик уйи” каби ташкилотларга хайрия сифатида молиявий кўмак беришга, “Қариялар уйларига” ташкилий ва моддий (озиқ-овқат олиб бориш, муҳтож кексаларни овқатлантириш) шаклида ёрдам беришга интилаётганлари ҳам шундай хулоса чиқариш имконини беради.\nУмуман олганда, миссионерлар турли хил ижтимоий-маърифий тадбирларни тез-тез ўтказишдан ижтимоий онгда ўз фаолиятлари ҳақида ижобий тасаввурни шакллантириш, ўзаро муносабатлар ўрнатиш ҳамда маҳаллий хокимият вакиллари билан алоқаларни яхшилашдек мақсадларни кўзлайдилар.\n“Кўкалдош” ўрта махсус ислом билим юрти 4-курс талабаси Истамов Иброҳимхон


ЎзА - Кундуз куни чироқ ёқтиришдан мақсад нима?\n26.04.2019 18:11 Чоп этиш версияси\nКун кўрмаган кун кўрса,\nкундуз куни чироқ ёқар.\nАвтомобиллар савдосидаги монополиядан тушаётган даромадлар агар давлат хазинасига тушаётган бўлса, демак, бу – халқнинг истар-истамас давлатга қилаётган хизмати ҳисобланади.\nОдамларнинг бир амаллаб қарз-ҳавола қилиб эришган машинасини расмийлаштиришлардаги кассага тўла-тўлаларга хурсандчилик кунларида кўп ҳам эътибор қилмасдир балким. Машинага етишдим, мурод-мақсадга эришдим, деб ўйлаган ҳайдовчи "чучварани хом санагани"ни йўл ҳаракати қоидаларга дуч келганда тушуниб етади.\nЯнгидан-янги пайдо бўлаётган қоидаларни ўқир эканман, назаримда, машина минган инсон гуноҳкордек туюлади. Автомобиллар олди-сотдиси ва йўл қоидалари тўғрисидаги қонунларни чиқараётганлар худдики, жиноятчиларга қатъий тартибдаги қонунларни қабул қилишаётгандек ўзларини ҳис қилишса керак, назаримда.\nМашина ҳайдамаганлигим боис бўлса керак, шу вақтгача йўл ҳаракати қоидаларининг барчаси ҳайдовчиларнинг хавфсизлиги учун деб ўйлардим. Аммо ҳайдовчиларга чиқарилган сўнгги қоиданинг аҳамияти ва сабабини ҳар қанча ўйламай барибир топа олмадим. Бу қоида ҳаётда ўта хотиржам каминанинг ҳам ғашини келтирди. Яъни кундуз куни чироқларни ёқиб юриш мажбурийлиги тўғрисидаги қарорнинг ҳаётга татбиқ этилиши менда ҳам қонунларга бўлган ишончсизликни уйғотди. Бу қарорни шундай тарифлаш мумкин: Фуқароларнинг адашиши ёки ёдидан кўтарилишидан унумли фойдаланиб қолиш ва жаримага тортиш. Чунки кундуз куни чироқни ўчириб юришда ҳеч қандай жиноят ёки инсонлар ҳаётига рахна солувчи субъектив ва объектив сабаблар умуман кўринмаяпти.\nУшбу қоидани ўйлаб топган мутасаддиларнинг фикрича кундуз куни чироқни ёқиб юриш кўримлиликни оширар экан. Ривожланган давлатларда худди шундай қонун мавжуд эмиш. Урааа, биз ҳам ривожланишнинг сирли йўлини топдик. Энди кундуз куни чироқни ёқиб юрсак, албатта ривожланиб кетамиз. Бир замонлар ривожланган давлатларга тақлид қилиб инсон қадами етмаган чўлларда коллежларни очиб ташлаган эдик. Натижаси эса, барчага аён.\nКундуз куни чироқ ёқиб юрадиган ўша ривожланган давлатларда нега чироқ ёқиб юришини суриштиришга таржимон топиша олмаганми шекилли, сабабини ҳайдовчилардан сир тутишди. Ўша ривожланган давлатлар аҳолидан жарималар ундириш ёки ривожланиш учун бу қонунни ўйлаб топишмаган. Аксинча, кундуз куни чироқ ёқиб юриш улар учун жуда зарур. Чунки ўша ривожланган давлатларда иқлим шуни тақозо этади. Яъни, йилнинг ярмидан кўпи туманли об-ҳаводан иборат. Туман бўлмаган вақтда ҳам ёғингарчилик мўл бўлади. Улардан биз олишни истамаган жиҳати шуки, чироқ ёқилмай қолган тақдирда ҳам фуқаролари зор қақшатиб жаримага тортилмайди. Аксинча, эслатиб қўйилади.\nМутасаддиларнинг фикрича, кундузи чироқ ёқиб юриш йўл транспорт ҳодисаларини 15 фоиз камайишига олиб келар экан. Ҳайдовчиларнинг ҳаётини ўйлаётган ўша ғамхўр раҳбарлар Ўзбекистондаги йўл транспорт ҳодисаларининг 40 фоизи йўлдаги носозликлар туфайли содир бўлаётганлигини билишмайди десам, ёлғончи бўламан. Бензинга йўл учун қўйилаётган 3% устама, бюджетдан ажратиладиган маблағлар, ҳайдовчилардан ундирилаётган жарималар ҳисобига юртимизнинг ҳар бир қарич ерини гиёҳ ўсмайдиган қилиб асфальт қилиб ташласа бўлади, аслида. Балким, тахлам-тахлам қоғозларда шундайдир аммо, ҳақиқий ҳаёт ўйдим-чуқурдан иборат.\nАгар ростдан ҳам мутасаддилар ҳайдовчиларга қулайлик яратиш мақсадида ушбу қонунни ўйлаб топишган бўлса, унда улар тунда ёқилган машина чироқлари ҳайдовчига қанчалик халақит қилишини ҳам билишади-ёв ҳойнаҳой. Қарама-қарши йўлдан келаётган ҳамда орқадаги машинанинг чироғи ҳам орқани кўрсатувчи ойнадан кўзни қамаштиришини ҳайдовчининг барчаси билади. Йўқ, асло ундай эмас. Бу қоидани маслаҳат бериб миллионлаб инсонлар қарғишига қолишни истамайман. Аммо мени хавотирга солаётган бошқа бир қонун бор. Яъни, кундуз куни кўримлиликка таъсир қилишини инобатга олиб оқ рангдаги машиналарнинг тақиқланиши Ўзбекистон аҳолиси учун жуда хатарли бўлади. Балким, машина рангларини ишлаб чиқарадиган заводлар ушбу қонун ҳужжатини тайёрлашаётган бўлса ҳам, ажаб эмас.\nҚисқаси, қонун ва қоидаларни ишлаб чиқаётганларга эътирозим йўқ. Уларни қабул қилаётганларга илтимосим шуки, қонунлар фуқароларнинг хатосидан унумли фойдаланиб қолиш мақсадида эмас, аксинча, фуқаролар қонунлардан фойдаланиши учун чиқарилиши керак.


ЎзА - Ўзбек ошхонаси япон ва итальян миллий таомларини ортда қолдирмоқда\nЎзбек ошхонаси япон ва итальян миллий таомларини ортда қолдирмоқда\n19.06.2018 17:33 Чоп этиш версияси\nМаълумотларга қараганда, “Ҳалол” белгиси билан ишлаб чиқарилаётган маҳсулотларга талабнинг ошиб бормоқда. Хўш, бу бозорда Ўзбекистоннинг ўрни қандай?\nБу саволга Жаҳон банкининг Ўзбекистондаги консультанти Жаҳонгир Имомназаров шундай жавоб берди:\n– Ўзбекистоннинг “Ҳалол” бозорига кириб боришига ёрдам бериши мумкин бўлган асосий омил халқнинг озиқ-овқат саноати ва хизмат кўрсатиш соҳасидаги салоҳиятидир.\nМисол учун, Ўзбек қассобини ишини бир марта кўрган одам ҳеч қачон бошқанинг хизматидан фойдаланмаса керак ёки ўзбек ошпазининг ошини бир марта еган одамда ошга муҳаббат пайдо бўлмай қолмайди. Кейинги 15 йилда Россия ва Қозоғистонда ўзбек ошхоналари (ресторан/чойхоналар) энг яхши ва энг қиммат ошхоналар қаторига киргани, ош, шўрва, сомса каби таомлар бу юртлар аҳолисининг энг севимли таомларига айлангани бежиз эмас.\nЯқинда Россиядаги машҳур ресторанларнинг раҳбари билан суҳбатлашганимизда, у ўзбек ошхонаси жаҳонда етакчига айланиб, япон ва итальян миллий таомларини ортда қолдираётгани, ўзбеклар ўн йилдирки етакчиликни ҳеч кимга бермай келяпти... Баъзан “ўлиб бораётган” ресторанни чойхонага айлантиришдек оддий, лекин янгича ғоянинг ўзи етарли бўлиши, лекин ошпазлар Ўзбекистондан бўлиши кераклигини, эътироф этди.\nШундай экан, озиқ-овқат, ва хизмат кўрсатиш соҳасида фаолият юритувчи мутахассисларимизнинг кўплигини инобатга олиб хизматлар экспортини йўлга қўйиш керак. Бунда мамлакатимиз дунё “Ҳалол” бозорига малакасиз ва кам иш ҳақи оладиган қора ишчиларни эмас, балки қўлида ҳунари бор, демак яхши иш ҳақи олиши мумкин бўлган мутахассисларни етказиб беради.\nАгар келгусида давлат томонидан шундай мутахассислар тайёрлайдиган ва малакасини оширадиган қисқа муддатли курслар ташкил этилса,бу соҳада экспорт имкониятимиз янада ошган бўларди.\nКелинг, энди “Ҳалол” бозори доирасида Ўзбекистондан яна нималарни экспорт қилишни чамалаб кўрамиз. Бундай имконият ҳар бир соҳада мавжуд. Мисол учун, консерваланган озиқ-овқатлар, жумладан, болалар учун махсус таомлар, мураббо, жем, пирог, кекс, шарбатларга талаб юқори. Дори-дармон саноатига эътибор қаратсак, бунда ҳам етарлича, имкониятимиз бор. Энг аввало, таркибида ислом динида истеъмол қилиш (фойдаланиш), қўллаш таъқиқланган (ҳаром қилинган) моддалар қўшмасдан турли дори-дармонлар ишлаб чиқаришни кенгайтиришимиз шарт. Ҳатто, ана шу талабларга жавоб берадиган пардоз-андоз буюмлари (атир, упа, крем, тиш пасталари ва ҳ...) ишлаб чиқариш ва экспорт қилиш мумкин.\nАна шундай шартларни бажариб, тайёрланган маҳсулотни экспорт қилиш қулай бўлган мамлакатлар борми, деган саволга жавоб берадиган бўлса, улар Афғонистон (аҳолиси 35 миллион), Марказий Осиё давлатлари (39 миллион аҳоли), Россия (20 миллион мусулмон) ва бошқаларни айтиш мумкин.\nКелинг, Россия бозорига бироз тўхтайлик. Ўзбекистоннинг энг йирик савдо ҳамкорларидан бири Россия бўлиб, 2017 йилда мамлакатимиз экспортининг 18,1 фоизи шу давлатга тўғри келди. Ҳозирда Россия аҳолиси 146 миллиондан ортиқ бўлиб, шундан 20 миллиони мусулмон. Татарлар, бошқирдлар, чеченлар, ингушлар, лезгин ва бошқалар. “Ҳалол” маҳсулотлар Россия озиқ-овқат бозорининг 10 фоизини, яъни 35 миллиард долларни ташкил этмоқда! Агар бу турдаги маҳсулотлар ишлаб чиқариш йилига 15-17 фоиздан кўпайиб бораётганлигини ҳисобга олсак, гап бир неча ўн миллиард долларга тенг бўлган улкан имкониятлар бозори ҳақида кетаётганлигини ва шу бозордан ўз улушимизни олишга аллақачон ҳаракат бошлашимиз кераклигини англаб олсак бўлади.\nҚисқаси, Ўзбекистонда “Ҳалол” стандарти жорий этилиши бу, биринчи навбатда, тадбиркорларимиз учун катта имкониятлар эшигининг очилиши демакдир. Давлат биринчи қадамни қўйди, энди навбат тадбиркорларга.


Перунинг янги президенти сайловнинг иккинчи турида аниқланади\n11:12 / 11.04.2016\nПеруда 10 апрель куни бўлиб ўтган президентлик сайловида “Халқ қудрати” марказий ўнг партия раиси Кейко Фуҳимори энг кўп овоз тўплади.\nБироқ Жанубий Америка давлати янги раҳбарининг исми иккинчи турда аниқ бўлади. Чунки ҳеч бир номзод биринчи турдаёқ ғалабани таъминлайдиган 50 фоиздан ортиқ сайловчиларнинг овозига эга бўла олмади. Бу ҳақда ТАСС хабар берди.\nПеруда 22,9 миллион киши сайловчи сифатида рўйхатдан ўтган (мамлакат аҳолиси 30,7 миллион киши). Миллий қонунчиликка кўра, 18 ёшдан 70 ёшгача бўлган барча одамлар сайлаш ҳуқуқига эга.\nЎтган сайловлар давомида перуликлар икки вице-президент, бир палатали конгресснинг (миллий парламент) 130 нафар аъзоси, шунингдек, Анд парламенти – Анд миллатлар ҳамжамияти маслаҳат органида республикадан вакил бўлувчи беш нафар депутатни сайлашди.\nЯнги давлат раҳбари инаугурацияси (қасамёд) 2016 йил 28 июлига режалаштирилган. Президентлик муддати беш йил.


Компания томонидан кардланган ва тарокланган трикотаж ва тукувга мулжалланган 100% пахта толасидан иборат юқори сифатли калава ипи йигирув ишлаб чиқаришда амалга оширилади.\nКалава ип ишлаб чиқариш титиш цехларидан бошланади. Бунда олиб келинган пахта тойлари очилиб махсус шароитда 24 соат давомида сақланади ва дастгох ёрдамида титилади, сўнг бегона аралашмалардан махсус детектор ёрдамида тозаланади.\nҚАЙТА ТАРАШ ЦЕХИ\nТароқлаш жараёнида Пахта толаси таралиб узунлиги бўйича параллел қилиниб, лента ҳосил қилинади. Ип йигируви икки хил ип ишлаб чикариш учун икки турдаги жараёнга бўлинади: тароқлаш ва қайта тароқлаш. Тарокланган ипни ишлаб чикариш учун кушимча тароклаш боскичи амалга оширилади, бунинг мақсади ипнинг пишиқлигини ва бошқа сифат кўрсаткичларини ошириш ҳамда ялтироқликка эга бўлган юқори сифатли ип ишлаб чиқариш.\nПилталаш жараёнида ленталар жуфтланиб, керакли бўлган чизиқли зичликкача чўзилади ва текис, силлиқ сифатли лента ишлаб чиқарилади. Толанинг пишиклиги ва узунлиги максимал равишда сакланиши кераклиги боис ушбу босқич масъулиятли босқичлардан биридир.\nПиликлаш жараёнидан ишлаб чиқарилган лентани кейинги йигирув жараёнида керакли йўғонликдаги ипни олиш осон бўлиши учун лента мувофиқ йўғонликкача чўзилади ва йигиришда узилиб ёки чўзилиб қолмаслиги учун эшилади.\nИп йигирувида хал килувчи жараён толаларни ипга айлантириш. Бу жараёнда пиликлашдан чиққан пиликни чўзиб, керакли ингичкаликка етказилиб пишиқ бўлиши учун, керакли миқдорда эшилади ва найчага ўралади.\nУраш боскичида ипнинг узилишларини улаб, конус ёки бобинага уралади, шу билан бирга ипнинг сифатини оширилиб, кейинги эшиш ва кадоклаш боскичларига тайёрланади.\nИккилик ип тайёрлаш учун калава ипи эшиш босқичидан ўтказилади, бу билан янада пишиқроқ ва эластик бўлган ип ишлаб чиқарилади. Бизнинг технологиялар учлик ип ишлаб чикариш кувватига хам эга.\nҚадоқлаш цехида махсулот истеъмолчи талабига биноан қадоқлаб берилади. Калава ипини кадоклашда махсус коробка ва паллетлардан фойдаланилади.


Ҳолинг не фермер? (Иккинчи мақола) « Ўзбекистон Халқ Ҳаракати\nҲолинг не фермер? (Иккинчи мақола)\n22 January 2018 - 9:00\nБу воқеага ўн йил бўляпти. Ўшанда мен Қонунчилик палатаси депутати бўлиб ишлардим. Хизмат сафари билан Сирдарё вилояти Ҳокимлигига бордик. Ўша пайтда вилоят Ҳокими Абдураҳмонов Абдураҳим ёки Абдураҳимов Абдураҳмон деган киши вилоят ҳокими эдилар. Фамилиянинг ўзиданоқ бу кишининг ота-боболари иймонли кишилар эканлигини билдириб турарди. Айтишларича, у киши аввал Республика Қишлоқ ва Сув хўжалиги Вазири ёки Вазир ўринбосари бўлиб ишлаган ва қишлоқ ва сув хўжалиги бўйича Республикада йирик мутахассис эдилар. Жуда хушмуомала, одамохун, қишлоқ ва сув хўжалиги тизими учун жуда куюнчак киши сифатида хотирамда қолган. Менимча, у киши Ҳокимликдан нафақага чиққан саноқли кишилардан бири бўлдиям.\nБиз депутатлар хизмат сафаримиз тафсилотларини у кишига сўзлаб, режа ва мақсадимизни у кишига англатгач, ўзаро самимий гурунгга ўтиб кетганимизни билмай қолдик.\nЭсимда у киши болалар уйлари ҳақида гапиратуриб, «Революциядан олдин болалар уйи бўлмаганлигини, чунки ҳеч ким сағир қариндошини кўчага ташлаб қўймаганлиги, Россияда ҳам бу анъана жуда кам бўлганлигини. Руслардаги Волков, Зайцев, Медведев, Петухов, Кошкин ва шунга ўхшаш фамилиялар ўша фамилия эгаларининг болалар уйи тарбияланувчиси эканлигини билдиришини» айтиб бергандилар. Ҳоким дилкаш суҳбат қуриб турганда, битта нохосдан берган савол билан у кишининг кайфиятини тушириб қўйдим.\nАйтилган гап – отилган ўқ! Ҳокимнинг тўсатдан ғамга тушиб изтиробга қолдирганимдан пушаймон бўлдим. Лекин илож қанча? Мен ҳаётдаги тасодифларга ишонмайман. Тасодифлар, аслида СИНОВ. Бу синовдан ким қандай чиқади ўзига боғлиқ. Ҳар бир иш ўз вақти ва соатида Яратганнинг изни билан бўлади. Дарахтнинг қуриган барги ҳам Унинг рухсатисиз тушмайди («И ни единый лист не упадет без ведома Его» (Коран. Сура 6. Скот).\nХўш менинг саволим нимадан иборат эди?\nДилкаш, дўстона суҳбат бўлаётувди. Мен талабалик давримда Сирдарё вилояти «Оқ олтин» туманида беш йил пахта терганимни ёдга олдим. «Беш йил пахта терибмиз, бир марта бригадирни кўрганман. Ҳозир Оқ олтин тумани фермерлари гектарига неча центнердан ҳосил олишяпти?» –Ўн уч,-деди Ҳоким. –Ўзини ўзи қопламайди-ку!-дедим мен дабдурустдан. Ҳоким бу гапдан кейин нигоҳини ерга қадаб, чуқур хўрсинди ва гапни бошқа томонга буриб юборди. Дилкаш суҳбатимиз шу билан барҳам топди.\nҲокимнинг кайфиятини тушириб қўйганим бир неча кун менга азоб берди. Ўша мушоҳада мени мулоҳаза юритишга чорлади. Ахир ўзингиз ўйланг, шу ердан, албатта, зарар олишини билган фермерга «пахта эк» деб айтиб бўладими?\nБу тажриба менинг ҳам бошимдан ўтган. 2003 йил охири 2004 йил бошида қишлоғимиздаги ерлар фермерларга бўлиниб бериладиган бўлди. Шукур Амин бобом яшаган жойлар ҳам фермерга айланадиган бўлди. Аммамнинг хўжайини поччам «менга ер олиб бер» -деб келиб қолди. Комиссия аъзоларига бобомлар яшаган ердан фермерлик учун ер беришларини бировлардан илтимос қилиб юбордим. Улар «Анвар ёрдам беради деган хаёлга боришганми» поччамга 20 гектардан ортиқ ер ажратиб беришибди. Эртаси куни поччам хурсанд бўлиш ўрнига хафа бўлиб домга кириб келди.\n– Ҳа нима гап?-дедим, ер беришмаган бўлса керак деган ўй хаёлимдан ўтди, дафъатан.\n– Мен колхўзда тўрт гектар ерда пудратчилик қилганман, 20 гектар ерни қандай уддалайман!!!???\n– Ўзим ёрдам бераман! –парт этиб айтиб юборсам, денг.\nПоччам кўнгли таскин топиб қишлоққа, ер участкасини ҳужжатлаштириш ишларига кетди.\nБу қарорим учун бир ойлар чамаси қариндошлардан таъна-ю маломатлар эшитдим. Уларнинг энг яхши гапи «Хўжалик судида судьялигингни қилсанг-чи, қишлоқ хўжалиги ишларига аралашма, шарманда бўласан!»-бўлди.\nЛекин, мен ҳам гапдан қайтадиганлардан эмасман. Ҳали бошланмаган иш бўйича, муаммоларни ўрганиб, уларнинг ечимини қидира бошладим.\nЎша пайтда қишлоқ хўжалиги бўйича жуда катта мутахассис, асли Қорақалпоғистоннинг Тўрткўл туманидан бўлган, раҳматлик Боқи Муродов Қашқадарё вилоят Хўжалик судида Ўқув Маркази директори бўлиб ишлар, икковимиз жуда иноқ эдик. У киши ўттиз ёшида Ғузор тумани Райкоми Биринчи котиби бўлиб ишлаган пайтда Республикада биринчи бўлиб пахта режасини уддалаган киши. Оиласи ҳам ғузорлик бўлиб менга норасмий почча эдилар.\n–Ерни К-700 трактор билан шудгорлайсан, кейин тўрт марта бароналайсан!\n– Тўрт марта кўп эмасми?\n– Қўл муштидагидек ҳам кесак бўлмаслиги керак, менинг айтганимни қил, беш марта десам, беш марта барона қилиш керак. тушундингми?\n–Ер шундай текис бўлиши керакки, сув бир маромда пайкалларга етиб борсин, тушундингми?\n–Кейин бульдозер билан даланинг олти жойига ҳовуз қаздирасан?\n– Ерга товуқ порисини солиб, экинларга «шарбат» қилиб юборасан, тушундингми?\n– Бу техникаларни қаердан оламан?\n– Йўлчи ва қурувчилардан танишларинг борми?\n– Ўшалардан оласан-да, товуқ порини Қамашидаши ўрдакчилик фермасидан олсанг зўр бўлади?\n– Нимаси зўр бўлади?\n– Парранда пориси селитрага нисбатан уч баробар кучли. Унинг 33 фоизи селитра қолгани селофан. Парранда пориси пайкалларга тўғридан-тўғри юборсанг, пахтани куйдириб ташлайсан. Ҳовуз орқали юборсанг, ҳали ўзим ўргатаман, катта ҳосил олса бўлади!\nКўрсатма бўйича ишни бошлаб юбордим. 22 апрель кунида чигит экилаётган майдонга битта қўйни садақа қилиб юбордим. Чунки, экинларни ҳосилга киритиш Аллоҳнинг қўлида. Бу ҳақда Воқеа сураси 63-67-оятларида аниқ айтилган: 63. Вы видите посев семян (на пашне), -64. Так в вас иль в Нас Лежит причина их произрастанья? 65. Будь Наша воля, Мы обратили б ваши жатвы В сухой, ненужный порошок, И вы б дивились, (говоря): 66. Мы были все в долги вовлечены, 67. К тому ж теперь мы лишены всего.\nСадақа шўрвасини тановвул қилиб бўлгач чигит экиш бошланди. Ана шу пайт қалбимга ваҳима тушди. Мен қип-қизил ерга танга сочиб чиқаяпман гўё, чигит униб чиқадими ёки чиқмайдими? Ё Парвардигор мени шарманда қилма!\nЧигит униб, арвақайлаб кета бошлади. Ора-турада бориб тураман. Яна битта қўйни садақа қилиб юбордим. Битта хато қилибман, холос. Мен шарбат сувини бироз кечиктириб берган эканман. Шарбат суви таралган ҳовуз бўйидаги ғўзаларда кўсаклар роса кўп бўлди. Битта ғўзани фахрланиб санадим. Битта ғўзада 120 кўсак бор экан! Аммо, суғориш муддатида адашганим учун уларнинг ҳаммаси очилмади. Нима бўпти, қишлоқ молига ем бўлди. Буям натижа. Белгиланган режа центнерига 20 миди 25 миди, ҳарқалай режани бажариб, умрида биринчи бор пахта эккан ҳуқуқшунос сифатида барча қариндошлар олдида юзим ёруғ бўлди.\nМен Сирдарё вилояти Ҳокимига ана шу тажрибамдан келиб чиқиб савол бергандим. Буни қарангки, бу савол у кишининг дард-ҳасрати экан.\nОрадан икки, уч ой ўтгач ўзимга ўзим савол бердим. Дунёнинг қайси мамлакатида экин экаётган деҳқон «бу йилги ҳосил тугагач, шунча зарар билан чиқаман» деб ният қилади?\nБу фақатгина СССР пайтида, колхўз,-совхўз пайтида, чигитниям, солярканиям, трактор хизматиниям биров ҳисоб-китоб қилмайдиган мамлакатда бўлиши мумкин? Даҳшат!!!\nДекабрь ойидаги сайловчилар билан учрашувда Миришкор туманидан битта, Муборак туманидан битта фермерни йил давомида 10 гектар ерга пахта экканда қанча, ғалла экканда қанча харажат қилишини таҳлил қилдим.\nТаҳлилимга кўра фермер ҳар гектардан 70 центнердан ғалла, 40 центнердан пахта олса даромад қилар экан. Акс ҳолда даромадсиз қолиб Тайёрловчи учун хизмат қиларкан.\n2009 йил баҳорги экин-текин мавсуми олдидан мана шу таклифимни бироз қоғозга ўраб Марказий Банк бошлиғи Ф.Муллажоновга депутат сўрови сифатида юбормоқчи бўлиб, ҳамхона касбдошларимга ўқиб бердим.\nМенинг депутатлик сўровимда деярли шундай дейилганди:\n«..Ҳар йили пахта ва ғалла учун Марказий Банк ресурси эвазига кредит ҳисобига ғалла ва пахта етиштирилмоқда. Мен иқтисодчи эмасман, ҳуқуқшуносман. Менинг ҳисобимга кўра ғалладан 70 центнер, пахтадан 40 центнер ҳосил олинса, фермер даромад оляпти. Бунча даромад ололмаётган фермерларга кредит ажратишнинг кераги йўқ. Унинг зарарини яна бюджет қоплаяпти. Шунинг учун ёғ-мой саноати учун даромадли ҳисобланмиш соя, масхар эксак мақсадга мувофиқ».\nМатнни ўқиб берганим ҳамон уни эшитган тўртала касбдошим ҳам «буни юбориб бўлмайди!»-дея эътироз билдиришди. «Нега?»- десам, «Пахта давлат сиёсати. Пахта стратегия!»-дейишди бирваракайига.\nМен уларга жилмайдим-да, «Пахта СССРда стратегия эди, ҳозир эмас» -дедим ва улардан бир нарсани илтимос қилдим.\n– Мен ҳозир, хатни жўнатишдан олдин қиблага қараб, дуога қўл очаман, шунга қўшилсаларинг бўлди, хўпми?\nМен қиблага юзланиб, деярли шундай дедим: «Аллоҳим ҳар бир нарсанинг бўлиши сенга боғлиқ, мен ушбу хатимни ўзим учун эмас, халқим фойдаси учун сенга таваккул қилиб жўнатяпман. Бу хатнинг бошланиши ва охирини хайрли қил! Омин».\nХатни жўнатдим. Орадан бир-икки кун ўтгач Марказий банкнинг ҳуқуқшуноси Ф.Муллажонов менинг хатимдан хурсандлигини баён қилиб, бир гапни қистирди. У киши «шу хатдан битта Рустам Содиқовичга ҳам жўнатолмайдиларми? -деб сўраяптилар»-деди. «Жўнатаман»-дедим мен ва олдинги тажрибани қилиб ҳамкасбларимдан дуода қўшилишларини сўрадим.\nБир неча кун ўтгач Р.С.Азимовдан устхат қўйилган жавоб келди:\nМолия вазирлиги – Фалончиевга\nҚишлоқ хўжалик вазири – Фалончиевга\nИқтисод Вазири – Фалончиевга\n«Депутат сўровига жавоб берилсин» деган.\nИккита вазирликдан жавоб келди. Молия Вазирлиги «ҳақиқатда зарар кўриб ишлаётган фермерларнинг зарари давлат бюджети ҳисобидан қопланади, аммо пахтадан 24 центнер ҳосил олинса, ўзини ўзи қоплайди», ғалладан неча центнер ҳосил айтилгани ҳозир ёдимда йўқ. Иқтисодиёт вазирлиги «бу йил фермерлардан мактаб (ёки спортми) солиғи олиб ташланади» деган жавоб берди. Қишлоқ хўжалик вазирлиги жавоб ҳам бермади.\nАммо, таклифим иш бериб, бутун Республикада, айниқса яйловларда масхар экилиб яхши ҳосил олинди. Бу худди газеталарнинг «Газетада чоп этилмаса-да чора кўрилди» деган рукнига ўхшарди.


11 Июнь 18:36\nNUR-SULTAN. Kazinform – Қозоғистон Республикаси Таълим ва фан вазири Асхат Аймағамбетов талабалар, магистрантлар ва докторантларнинг стипендиялари қанча оширилишини айтди, деб хабар беради Kazinform мухбири.\n«Nur Otan» партияси сайловолди дастурига кўра, 2025 йилга қадар грантлар сони кўпайиши ва 75 минг ўринга етиши режалаштирилган. Биз аллақачон Сайловолди дастурини амалга оширишни бошлаб юбордик. Маблағ ажратилди. Бу йил, сентябр ойида, грантлар сони 5 минг ўринга кўпайтирилади. Агар ҳар йили бакалавриат учун 51 минг жой ажратилган бўлса, бу йил у 56 минг ўринга етади», - деди Таълим ва фан вазири аҳоли олдида бўлиб ўтган ҳисобот йиғилишида.\nАсхат Аймағамбетовнинг таъкидлашича, гап стипендияларнинг ошиши ҳақида бормоқда.\n«Давлат раҳбарининг кўрсатмаларига мувофиқ, стипендиялар кўпайтирилмоқда. Жорий йилнинг сентябр ойидан бошлаб бакалавриат стипендияси ҳажми 30 минг тенгедан сал кўпроқ бўлиши режалаштирилган. Магистратурага келсак, 15 фоиз ўсиш бўлади. Магистрант стипендияси 76 минг тенгени ташкил этади. Бу йил докторантура учун эса стипендия миқдори 172 минг тенге бўлишини режалаштирмоқдамиз», - дея тушунтирди ҚР Таълим ва фан вазири.


МТМ вазири: "Педагогларнинг паст иш ҳақи бу касбнинг жозибасини йўқотди"\nПедагогларнинг паст иш ҳақи мактабгача таълим муассасаси (МТМ) тарбиячиси касбининг жозибадорлиги йўқолишига олиб келди ва бу МТМлар фаолияти ривожига тўсқинлик қилди. Мактабгача таълим муассасаси вазири Агрепина Шин Ўзбекистон президентининг Facebook'даги саҳифасида тақдим этилган интервьюда шундай баёнот берди\n"Педагогларнинг 1991 йилдан буён бирор марта базавий тариф ставкаси кўтарилмаган паст иш ҳақи МТМ тарбиячиси касбининг жозибадорлигини йўқотди. Бунинг натижасида кадрлар танқислиги муаммоси келиб чиқди ва бу МТМ фаолияти сифатига таъсир қилмай қолмади. Кадрларнинг базавий тайёргарлиги, уларнинг малакасини ошириш, озиқ-овқат ва тиббий ёрдам билан боғлиқ вазият талабга жавоб бермас эди", - дейди Агрепина Шин.\nУнинг сўзларига кўра, 1991 йилдан 2017 йилга қадар Ўзбекистондаги мактабгача таълим муассасалари (МТМ) сони деярли икки бараварга қисқарган. Шу билан бирга, демографик тенденциялар билан кескин номутаносиблик ҳамда МТМлар инфратузилмасидаги муаммолар юзага келган. Бу нафақат қамров бўйича, балки МТМ ривожига ҳам тўсқинлик қилган. Юқоридаги муаммоларнинг бари Мактабгача таълим муассасалари вазирлигининг ташкил этилишига сабаб бўлган.


Ўтган йили қанча ички ишлар ходими хизмат вақтида ҳалок бўлгани айтилди | Qalampir.uz\nЎтган йили қанча ички ишлар ходими хизмат вақтида ҳалок бўлгани айтилди\nЖамият\t24 Июнь 16:11 7164\n2019 йил ҳисоботларига кўра, Ўзбекистонда 28 нафар Ички ишлар ходими хизмат вазифасини бажариш вақтида ҳалок бўлган. Бу ҳақда Ички ишлар вазирлиги Матбуот котиби Шоҳруҳ Ғиёсов “Юксалиш” умуммиллий ҳаракатида ўтган жамоатчилик мулоқотида маълум қилди.\n2019 йилда хизмат вазифасини бажариш жараёнида 28 нафар ички ишлар ходими вафот этган, 229 нафари турли даражадаги тан жароҳатлари олган. Биргина йўл ҳаракати хавфсизлигини таъминлаш вақтида 20 нафар ходим ҳалок бўлган, 81 нафари жароҳатланган.\n“Охирги вақтларда ички ишлар органлари фаолиятини фақат бир томонлама баҳо бериб, бирон бир хатосини кўриб қолсак, ёмонлашга ўрганиб қолганмиз.\nУни доим риск билан боғлиқлигини эсдан чиқармаслик зарур. Шу нарсага эътибор қилинмайди. Кўчада бемалол юриш, фарзандини кўчага чиққанида хавотир олмаслик ва хоказо кўзга кўринмайдиган қулайликлар ўзидан ўзи пайдо бўлиб қолгандек кўринади”, дейди Ғиёсов.\nШоҳруҳ Ғиёсов жорий йилнинг январь – май ойларидаги статистик маълумотларни ҳам очиқлаган. Унинг қайд этишича, жорий йилнинг 5 ойида вафот этган ички ишлар ходимлари 5 нафарни ташкил этади. хизмат фаолиятини бажариш вақтида 73 нафар ходим турли тан жароҳатларини олган. Вафот этганлардан 4 нафари, жароҳатланганларнинг 31 нафари эса ЙҲХ ходимларидир.\n“Нима учун бу нарсалар айтилмайди, нима учун очиқланмайди? Қайси ота-она ўз фарзандини шундай ишга юборгиси келади ёки хотини бола-чақаси хавотир олиб ўтирмайди? Бизнинг ходимлар ишга кетаётганида уйига қайтиб келиши – бу бахт”, дейди Ғиёсов куянчаклик билан.\n09 Июль 23:46 34149\n09 Июль 08:05 33874\n09 Июль 07:43 28565\n10 Июль 11:33 27818\n09 Июль 14:13 27227


EL VIENTO BRAZILENA ёки «Шамол» лақабли бразилиялик\n25.06.2008 12:20 | Чемпионат\nФутболимизда ўзга юрт футболи вакиллари, яъни легионерлар етарлича топилади. Уларнинг сони йилдан-йилга ортиб бормоқда. Тошкентнинг «Локомотив» жамоасида икки йилдан бери тўп суриб келаётган бразилиялик «шамол» лақабли ҳужумчи Эвертон Дос Чагос Кавалканте мазмунли ўйин намойиш қилаётган легионерлардан бири. У нафақат ўртамиёна клублар, балки кучли рақибларга қарши кечган ўйинларда ҳам юқори даражада ўйнамоқда. Мисол учун, «Пахтакор» билан ўйинда чемпионатларимиз тарихидаги энг тезкор голлардан бирини киритди. Ўша ўйинда Кавалкантенинг голи эвазига «темирйўлчилар» ўзбек футболи байроқдори билан дуранг ўйнашга муваффақ бўлишди. Бунга қадар чемпион очко йўқотмаганди.\nФИФА қоидаларига кўра, футболчи бирон-бир мамлакатда икки йилдан кам яшамаган ва фуқароликка эга бўлса, ўша мамлакат миллий терма жамоаси аъзоси бўла олади. Бразилиялик футболчининг ишончли ўйини унга қўл келиши мумкин. Балки биз яқин орада Кавалкантени терма жамоа сафида кўрармиз? Ҳар ҳолда терма жамоа бош мураббийи Рауф Инилеев бу футболчининг ҳаракатларини диққат билан кузатмоқда. Аммо, бу ҳужумчининг ижобий қирраларидан ташқари салбий томонлари ҳам йўқ эмас. Кавалканте бир учрашувни юқори савияда ўтказса, иккинчисида ўта суст ҳаракат қилади. Унга муқимлик, барқарорлик етишмаяпти.\nЯнги мавсумда «Локомотив»да яна бир бразилиялик ҳужумчи пайдо бўлди. Кавалканте ва Уилсон бир-бирлари билан жуда тез тил топишишди. Ким билсин, балки бир-икки йилдан сўнг термамиз ҳужум чизиғида икки нафар бразилияликни кўриб қолармиз...\nЭвертон, «Локомотив»га келгунингга қадар қандай фаолият юритганинг ҳақида сўзлаб берсанг. Бразилиядаги фаолиятинг қандай ривожланган?\nМен бошқа бразилияликлар каби футбол билан шуғулланишни жуда эрта бошлаганман. Беш ёшимдан бошлаб мунтазам машқ қилиб келаман. Дастлаб футзални танлаганман. Катта футболдаги фаолиятим «Тона Луза» клубида бошланган. Шундан сўнг эътиборимни катта футболга қаратганман. Бир неча йиллар давомида турли клубларда ўйнадим. Ниҳоят «Фламенго»да ўйнай бошладим. Маълум муддат ўтгач, «Парама»га ўтдим. Бу клуб Бразилия олий дивизионида иштирок этарди.\nБразилияда севган қизинг борми ё уйланганмисан?\nМен уйланганман. Уйланганимга анча бўлди. Биз хотиним билан черковда никоҳ ўқиттирганмиз.\nБразилия чемпионати ҳақида сўзлаб берсанг. Биз, албатта, Бразилия чемпионатини кузатиб борамиз. Бироқ сен ўша чемпионатда ҳаракат қилгансан. Сенинг фикрингни билиш қизиқарли.\nБизнинг чемпионатимиз жуда қизиқарли, тартибли. Боз устига бизда футболни севишгани боис учрашувлар мухлислар билан лиқ тўла стадионларда ўтади. Жамоаларда барча шароитлар муҳайё.\nБразилия ва Ўзбекистон чемпионатларининг ўхшаш томонлари борми?\nҚайсидир томонлари ўхшаб кетади. Ҳар икки чемпионатнинг ўз етакчилари бор. Ўзбек футболи пешқадамларининг ўйинларини Бразилия клублари ўйинига қиёсласа бўлади. Бироқ, фикримча, Бразилия клубларининг савияси юқорироқ.\n«Локомотив» янги мавсумда яна бир бразилиялик футболчини сотиб олди. Сен Уилсон билан илгари танишмидинг? Унинг жамоага келишида сенинг хизматинг борми?\nБиз Уилсон билан болаликдан бирга ўсганмиз. У билан бир жамоада ўйнашни орзу қилардим. Футболчилик фаолиятимизни бирга бошлаганмиз. Кейин йўлларимиз бўлиниб кетди. Шундай бўлсада боғланиб турардик. «Локомотив»га келганимда Уилсонни ҳам бу жамоага таклиф қилишларини сўрадим. Ниҳоят икковимиз биргамиз. Мен бундан жуда бахтиёрман.\nЎзбекистонга келишингни эшитиб, ота-онанг нима дейишди? Улар бизнинг мамлакатимиз ҳақида нималарни билишади?\nДастлаб Ўзбекистон собиқ иттифоқ таркибидаги республика бўлганини, кейин мустақилликка эришганини билишарди, холос. Кейин астойдил мамлакатингизни ўргана бошлашди. Ниҳоят яхши мамлакат эканлигига амин бўлишди, таклифни фойдали, деб топишди ва фаолиятимни Ўзбекистонда давом эттиришимга рози бўлишди.\nҚариндошларингдан бирортаси Ўзбекистонга келмадими?\nИмкони бўлиши билан ота-онам меҳмонга келишмоқчи. Улар ҳеч қачон Ўзбекистонда бўлишмаган. Мен уларга Ўзбекистон ҳақида сўзлаб берганман.\nОилангни Ўзбекистонга олиб келишни режалаштиряпсанми?\nОнам доим сафарда юришимга кўникиб кетганлар. Аммо рафиқам бунга мослаша олмаяпти. У бу ерга жон деб кўчиб келади. Мен ҳам унинг ёрдамига, далдасига муҳтожман. Яқин кунларда рафиқамни кўчириб келаман.\nЎзбекистонликларнинг сенга муносабатлари маъқул бўляптими?\nБу юртнинг одамлари меҳрибон. Уларнинг муносабатлари жуда яхши. Ҳеч қандай муаммо йўқ. Бу ерга янги келганимда ҳамма менга ёрдам берди. Шу боис Ўзбекистон ҳақида фақат ижобий гапира оламан, холос.\nВатандошларингдан қайси футболчи сен учун суюкли?\nМураккаб савол. Балки Роналдо ва Роналдиньоларни кўрсатарман. Улардан биттасини танлаш қийин. Роналдиньонинг техникаси, Роналдонинг тезлиги зўр.\nЎз ўйинингни қайси машҳур футболчиникига ўхшатган бўлардинг?\nБолалигимда Тонио Серезо кумирим бўлган. У «Сан-Паулу»да ўйнаган. Мен у каби ўйнашни орзу қилардим. Афсуски, Серезо билан бирга ўйнаш насиб қилмаган. Шундай бўлсада, ўйиним уникига ўхшайди. Бундан фахрланаман.\nСенингча, Бразилия терма жамоаси ЖЧ-2006 да қандай (Бразилия чорак финалда Францияга 0:1 ҳисобида ютқазган) ўйнади?\nТермамиз муваффақиятсиз иштирок этди. Бразилияда ҳамма уларнинг чемпион бўлишларини кутяпганди. Шунчалик кучли таркиб билан Францияга ютқазишганига ҳайронман. Бразилияда мухлислар учун иккинчи ўрин деган тушунча йўқ. Фақат биринчи ўрингина мухлисларни қониқтиради.\nНима деб ўйлайсан, Бразилия 2010 йилда жаҳон чемпионлигини қўлга киритишга қодирми?\nМенимча, қодир. Чунки, ҳозир бизда жамоа янгитдан шаклланган, мураббий ҳам янги. Уларнинг олдига анъанавий тарзда чемпионликни қўлга киритиш вазифаси юклатилган. Менимча, улар олдинги хатоларни такрорлашмайди.\nҲозир сенга тил муаммоси халал бермаяптими? Жамоада таржимон борлиги билан ўйин-олди кўрсатмалари, мураббийнинг ўйин давомидаги турли буйруқларини тушунишда муаммолар туғилмаяптими?\nМен ўйин давомида жамоадошларимни яхши тушуняпман. Пас, офсайд, пенальти каби барча тилларда бир хил янграйдиган сўзларнинг мавжудлиги ҳам фойда беряпти. Имо-ишора билан ҳам бемалол гаплашса бўлади.\nЖамоада энг яқин одаминг Уилсон эканлиги тушунарли. Ундан бошқа дўст деб аташинг мумкин бўлган футболчилар борми?\nЖамоамиз жуда аҳил. Ҳамма йигитларни дўстларим дея оламан. Шундай бўлсада Тиму (Тимур Яфаров) ва Эдик (Эркин Бойдуллаев) лар билан яқинман. Улар билан асосий вақтимни ўтказаман.\nЎзбекистон чемпионати ҳақида нималар дея оласан? Унинг ижобий ва салбий томонлари нимада?\nЎзбекистонда футбол жадал суръатларда ўсмоқда. «Пахтакор», «Қурувчи», «Машъал» каби жамоалар кучайиб боришмоқда. Стадионлар ҳолати ҳам яхшиланмоқда. Менимча, ўзбек футболи янада ўсади.\nБразилияликлар асосан юқори техникага таянган ҳолда чиройли футбол намойиш қилишади. Бироқ «Локомотив» масумни бошлаган стадионда техникани намойиш этишнинг иложи йўқ. Ҳатто ОФК қўмитаси ҳам унинг ҳолати яхши эмаслигини таъкидлади. Унда қандай ўйнаяпсан, ахир сенинг кучли томонинг техник салоҳият бўлса?\nДарҳақиқат, майсанинг сифати паст. Аммо илож қанча, танлаш имконияти йўқ. Вазифам ўйнаш, стадион сифати менинг ваколатимга кирмайди. Аслида футболчининг савияси айнан ёмон майдонда синалади.\n«Локомотив» таркибида ўтказган ўйинларинг ичида ёдингда қолгани қайси бўлди?\nШак-шубҳасиз, «Пахтакор» билан бўлган учрашув. Ўша ўйинда тезкор гол киритдим, ҳаракатларим ҳам йиғилганларга маъқул бўлди, чамамда.\nҚайси учрашув энг оғири бўлди?\nБиз учун жорий мавсумда осон ўйиннинг ўзи бўлмаяпти. Жамоаларнинг савия борасида кучайишгани кўзга ташланмоқда. Барча ўйинлар биз учун қийин кечмоқда.\nҚайси позицияда ўйнашни ёқтирасан?\nБразилияда ҳужумда ўйнардим. Бироқ менга ҳужумкор ярим ҳимоячи позицияси кўпроқ ёқади. Бу ерда қанот ярим ҳимоясида тўп суряпман, дам ўнг қанотда, гоҳо чапда. Менимча, ҳар икки қанотда ҳам ўз вазифамни бажаряпман.\nАйтчи, ҳозир «Локомотив»га пешқадамлар билан рақобат қилиш учун нималар етишмаяпти?\nБиз машғулотларда тириш-қоқлик билан меҳнат қилишда давом этишимиз керак. Шунда ғалабалар ўзи бўй кўрсатади. Мен фаолиятимда, чемпионат давомида турнир жадвалининг ўртасида юрган жамоаларнинг пировардида чемпион бўлишганини кўп кўрганман. Мисол учун, «Сантос»ни олсак. «Сантос» саккизинчи поғонада юриб ҳам, кетма-кет эришган ғалабалари туфайли чемпион бўлган.\nҲакамларга кўп эътироз билдирасан. Ўзбекистондаги ҳакамликни қандай баҳолайсан?\nҲакамлик юқори савияда. Кўп эътироз билдиришимга келсак, ҳаммаси қизиққонлигим туфайли. Менимча, ҳар бир футболчи ғалаба қозонишни хоҳлайди. Бунинг учун қўлидан келганича интилади. Мен ҳакамларнинг мунозарали қарорларига эътибор бермасликка ҳаракат қиламан. Чунки улар ҳам инсонлар. Хато қилиш инсонга хос хусусият.\nФикрингча, «Локомотив» бу мавсумда нечанчи ўринни эгаллашга қодир?\nБиз якунда кучли бешликдан ўрин олиш учун қўлимиздан келаган барча ишни қиламиз. Нечанчи ўринни эгаллашимизни аниқ айтолмасамда, юқорироқ ўринлардан бирини эгаллашга интиламиз.\nМана, чемпионатнинг 11 та тури ортда қолди. Жамоа стартини қандай баҳолайсан?\nБиз жуда яхши бошладик. Аммо кейинчалик бўш ўйнадик. Биз пешқадамлардан бир очко тортиб олдик. Бу ҳамманинг қўлидан келмайди. Шу боис чемпионатни омадли бошладик, дея оламан.\nЎз стадионларингда мухлислар далдаси сезиляптими?\nБўлмасамчи. Гарчи, ўйинимизга унчалик кўп мухлис келмасада, уларнинг далдаси сезилмоқда. Менга стадион лиқ тўлган ҳолат жуда ёқади. Шунда ўйиним ҳам қовушиб кетади.\nКелажакда қайси жамоа сафида ўйнашни орзу қиласан?\n«Сан-Паулу»да. Бу жамоага болалигимдан мухлислик қиламан. қолаверса, унда кумирим – Тонио Серезо ўйнаган. Шу боис унинг сафида ўйнаш – орзум.\nЎзбекистонда яна қанча муддат ўйнамоқчисан?\nБуни ёлғиз Худо билади.\n«Локомотив» билан шартноманг қанча муддатга тузилган?\nШартномам йил охирига қадар тузилган. Шу боис Ўзбекистондаги фаолиятим қандай давом этишини айтолмайман. Чемпионат якунлангач, раҳбарлар билан бу масалага ойдинлик киритамиз.\nФИФА қоидаларига кўра, футболчи бирор мамлакатда икки йил яшаса, ўша мамлакат терма жамоасида ўйнаш ҳуқуқини қўлга киритади. Сен Ўзбекистонда иккинчи мавсумни ўтказ-япсан. Демак, сенда Ўзбекистон термасида ўйнашга назарий имконият мавжуд. Агар терма жамоа мураббийлари сени таркибга таклиф қилишса, нима қилган бўлардинг?\nБу масалада муаммо кўрмаяпман. Нега энди Ўзбекистон миллий термасида ўйнамаслигим керак? Агар бош мураббий менга шундай таклиф билан чиқса, оила аъзоларим билан маслаҳатлашиб, бир қарорга келаман.\nЎзбекистон терма жамоасининг ўйинларини кўрганмисан?\nУч марта терма жамоа ўйинида бўлдим. Саудия Арабистони билан ўйинга бордим. Терма жамоа намойиш этаётган ўйин менга маъқул келди.\nЯқинда Ўзбекистон терма жамоаси Тошкентда икки ўйин ўтказади. Бош мураббий сенинг жамоадошинг Олим Навкаровни термага чақирди. Ўртоғингнинг ўйинини кўргани борасанми?\nУни термага чақиришдими (кулади)? Албатта, бораман. Агар терма сафида дўстим Олим ўйнаса, унга нисбатан қизиқишим икки баробар ортади.\nСен «Қурувчи» ва «Пахтакор» каби етакчилар билан бўлган ўйинларда иштирок этдинг. Улардан қайси бири билан ўйнаш оғир бўлди?\nҲар иккиси билан ҳам оғир ўйин бўлди. «Пахтакор» билан ўйинда омадимиз келди. «қурувчи» билан ўйинда бошидан ишимиз юришмади. Шундай бўлсада, чиройли ўйин намойиш қилдик.\nЭвертон, мазмунли суҳбат учун раҳмат. Кейинги ўйинларда сенга омад тилаймиз. Жароҳатлар сени четлаб ўтаверсин.\n- Раҳмат. Стадионларда кўришгунча!


3D-принтерлари орқали мобил уйлар чиқарилмоқда - Халқ сўзи\n12:26 08 Август 2018 Lifestyle\nКун келиб мобил уйлар 3D-принтерларидан чиқишини тасаввур қилиб бўлмасди. Украинанинг “ПассивДом” компанияси бунинг уддасидан чиқиб ҳар қандай об-ҳавога чидамли ва қуёш энергиясидан қувватланувчи мобил уйлар яратиш пайида. Тажрибадаги биринчи уй АҚШнинг Невада штати шаҳарларидан бирида қурилмоқда. Бу ҳақида “Америка овози” телерадиоси хабар берди.\nМобил уйлар ясашга мўлжалланган 3D-принтерлари устахонасининг биринчи намунаси Невада штати Рено шаҳрида. Ўз-ўзини бошқара оладиган принтерни Украина стартаплари яратиб, “ПассивДом” деб номланган.\n“Инсон борки, орзу қилади. Кимдир тоғда, кимдир океан, шаршара ёнида яшашни хоҳлайди. Лекин тоғли ҳудудда уй қуриш, канализация, электр токи тушириш уйнинг ўзидан қимматга тушади”, - дейди лойиҳа муаллифи Максим Гербут.\nУнинг айтишича, электр токини улаш энг қийин иш.\n“Хоналардаги ҳароратни, иссиқликни сақлаб қолишни 20-40 фоизга кўтардик. Уйни - 20 цельсий даражада ҳам 800 ватт билан бир соат ичида кофе қайнайдиган даражага етказиш мумкин”, - дейди у.\nДеразалар қалин, синмайди, ҳам ички ҳароратни сақлайди. Электр токи учун қуёш батарейкалари ўрнатилган. Уйнинг тўрт деворидан икки таси шишадан. 3D-принтердан чиққан шиша деворлар кимёвий фаолияти ниҳоятда суст, яъни ҳар қандай ҳавода реакцияга киришмайдиган газлар билан тўлдирилган.\n“Бундай деворлар ўта чидамли. Ғишт ёки ёғочга таққослаб бўлмайди, юз баравар мустаҳкам”, - дейди Максим Гербут.\nАнтон Гетманнинг айтишича, “ақлли” мобил уйда 200 га яқин сенсорлар бор. Сув ва электр билан таъминловчи, ҳавони тозаловчи, об-ҳавога қараб ҳароратни назорат қилувчи 15 дан ортиқ микрокомпьютерлар ишлаб туради. Шунингдек, уй ўз-ўзининг ва уйда яшовчиларнинг хавфсизлиги ҳақида ҳам қайғура олади.\n“Яшовчиларнинг ҳаракатларини кузатувчи инфрақизил сенсорлар яратганмиз. Мабодо ётган одам узоқ вақт турмаса ёки тана ҳарорати кескин тушиб кетса сенсорлар ишлаб кетади, тез ёрдам ёки яқинларига хабар бериш имкони бўлади”, - дейди Антон Гетмен.\nУйда, шунингдек, атмосферадан сув сиқиб оладиган аппарат ҳам ўрнатилган. Ишлатилган сувдан яна фойдаланиш мумкин.\n“Керак бўлса, ичимлик суви ва энергияни ойлаб сақласа бўлади. Бирор бир ҳалокат юз берган тақдирда ҳам, бу уйда бехавотир қолиш мумкин”, - дейди Максим Гербут.\nБундай уйларнинг энг кичиги 38 квадрат метр. 64 мингдан 200 минг долларгача баҳоланади. Биринчи уй август охирида фойдаланишга топшириш режалаштирилган.


Оқил бўлган Огох бўлади…. — Zamaxshariy.uz\nОқил бўлган Огох бўлади….\n26 марта, 2019 admin Без рубрики\nТерроризм ҳаракатлари инсоният тарихида янгилик эмас. У ҳамма вақт инсоният ҳаётига таҳлика ва таҳдид солиб, турли ғаразли мақсадларнинг, ғоялар ва ҳоҳиш- иродаларнинг тимсоли сифатида яшайди.\nТерроризм ҳатти-ҳаракатларининг мазмуни ва моҳияти бевосита зўравонлик, инсон ҳаётига таҳдид ва унинг ҳуқуқларини поймол этиш билан боғлик бўлган, бутун мамлакатни хонавайрон қилишга олиб келадиган, халқ миллат ва мамлакат тақдирини бутунлай бошқа ўзанга буриб юбориб, ўз мақсади ва ғояларининг рўёби учун хеч нарсадан тап тортмасликдир. Айни пайтда у ҳар қандай фикрлаш, ақл-идрок доирасида иш юритишдан ҳоли бўлган шафқатсизлик, ашаддий хунхўрлик, жазава ва тазйиқ билан ёвуз ниятини амалга оширадиган бир тўда оломон фаолиятидир.\nТерроризм турли мамлакатларда турли шаклларда ва ҳар-хил мақсадлар асосида дунёга келади, урчийди, кўпаяди ва яшайди. Маълум бир мамлакат халқларининг дунёқараши, маънавий-руҳий қиёфаси, аниқроғи, эҳтиёжлари, турмуш тарзи бевосита ана шундай жараёнларнинг шаклини, қиёфасини, моҳиятини ва ривожланиш жараёнларини, бошкача қилиб айтганда, эволюциясини белгилайди. Зотан, ислом дини ўзбек халқи маънавий, маърифий ва руҳий оламига катта таъсир ўтказган, халқимиз турмуш тарзидан жуда чуқур ўрин олган катта ижтимоий ҳодиса хисобланади. Ҳақиқатдан ҳам ислом дини юксак маданият ва ахлоқий мезонларни ўзида мужассам этган қудратли мафкура, илоҳий таълимот сифатида ҳаётимиздан, қалбимиздан, онгимиз ва шууримиздан алоҳида ўрин эгаллаган. Террорчилар миллат ҳиссиёти, туйғулари ва эҳтирослари билан боғлик бўлган ана шу омилдан айёрлик билан фойдаландилар.\nБугун дунё тез ўзгариб, ундаги воқеалар, мафкуралар, ғоялар тўқнашуви, шунингдек, Яқин Шарқ мамлакатларидаги қуролли можаролар, ибодат уйларидаги қўпорувчилик ишлари бизни ҳар қачонгидан сергак ва огоҳ бўлишга ундайди. Инсон ўзи учун ҳаловат ва тинчликни ўз идроки ва билими билан таъминлайди. Мамлакатимизда ёш авлодни она Ватанга муҳаббат, миллий ва умуминсоний қадриятларга ҳурмат-эҳтиром руҳида камол топтириш, уларни маънавиятимизга ёт зарарли ғоялар таъсиридан ҳимоялашга алоҳида эътибор қаратилмоқда.\nАллоҳ таоло энг сўнги пайғамбари бўлмиш Муҳаммад алайҳиссаломга нозил қилган Ислом динининг асосий манбаи бўлмиш Қуръони карим ва суннатларда ҳам биз мўмин-мусулмонларни дунё ва охиратимиз учун зарарли бўлган нарсалардан огоҳлантирган. Қуръони каримда Пайғамбаримиз саллаллоҳу алайҳи васалламга:«Эй, инсонлар! Мен сизлар учун аниқ огоҳлантирувчидирман, холос, — деб айтинг», (Ҳаж сураси, 49-оят) — дейилган оятда у Зотни «Назийр», яъни «қўрқитувчи», «огоҳлантирувчи» номи билан аталишлари ҳам бежиз эмас, албатта. Зеро, Муҳаммад саллаллоҳу алайҳи васаллам инсоният жаҳолат ботқоғига ғарқ бўлиб, инсонийлик қиёфасини йўқотиб бораётган бир даврда пайғамбар бўлиб келдилар ва одамларни олдиларида турган хатардан, яъни дунёдаги турли бало ва офат ҳамда охиратдаги оташи дўзахдан огоҳлантирдилар. Дарҳақиқат, инсон огоҳ бўлсагина ўзининг келажагига теран назар билан боқади, келиши мумкин бўлган хавфу хатарни келмасидан олдин бартараф қилиш ҳаракатида бўлади. Аксинча, ғофил ва бепарво бўлган кимса эса атрофида нималар бўлаётганига ҳам эътибор қаратмай, охир оқибат турли хил бало ва офатларга дучор бўлади. Мавзуимизни окил бўлган огох бўлади дейишимиздан мурод Аллоҳ таоло онгини ишлатмайдиган, ўзининг ким эканлигини англаб етмаган, бугуннинг ҳузур-ҳаловати билан яшаб, эртаси хақида қайғурмайдиган кимсаларни:\nАслида огоҳ бўлиш лозим бўлган соҳалар жуда кўп. Масалан, Пайғамбаримиз саллаллоҳу алайҳи васаллам: «Беш нарсани беш нарсадан аввал ғанимат билинг!», — деган ҳадисларида «Соғликни бемор бўлишдан олдин, ёшликни кексаликдан олдин, бойликни фақирликдан олдин, хотиржамликни машғул бўлиб қолишдан олдин ва ҳаётни ўлимдан олдин» ғанимат билиб, уларни бепарволик билан қўлдан бой бериб қўймаслик учун огоҳ бўлиб яшашликка чақирганлар. Биз мўмин-мусулмонлар Аллоҳнинг марҳаматидан умидвор бўлсак, Унинг чақириғига итоат этиб, юртимиз ва хонадонимиз тинчлиги, ҳаётимиз фаровонлиги ҳамда охиратимизнинг обод бўлишига панд берадиган унсурлардан огоҳ бўлмоғимиз, уларни бартараф этиш учун саъй ҳаракат қилмоғимиз лозим.\nХонқа туман бош имом-хатиби.\nPrevious Post:Одам савдоси давр муаммоси\nNext Post:Тўйларни иҳчамлаштириш замон талаби


Эътиқодда адашмайлик . — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nПайғамбаримиз Муҳаммад соллаллоҳу алайҳи васаллам ҳаёт вақтларида асло вужудга келмаган, аммо келажакда пайдо бўлиши мумкин бўлган, халқлар ва миллатлар бирлиги ҳамда осойишталигига таҳдид солувчи фитна-фасод, бузғунчиликлар ҳақида огоҳлантирган эдилар: “Умматимдан қайси бири умматимга карши чиқса, унинг яхши ва ёмонини фаркига бормаса, мўминга зиён тегишидан ўзини тиймаса, берган ваъдасига вафо қилмаса, у менинг умматим эмас!” (Муслим ривояти).\nДинимиз душманлари диннинг асл моҳиятини бузиб кўрсатиш, ундан ўз манфаатлари ва қабиҳ режалари йулида фойдаланишга уринишлари дунёда авж оляпти. Бу ғаразли ҳаракатлар таъсиридан минтақамиз ҳам четда қолаётгани йуқ. Кейинги пайтларда айрим диний сиёсий ва экстремистик кучлар динни сиёсийлаштиришга, шу йул билан одамлар хусусан ёшлар онгига таъсир ўтказишга зўр бериб интилаётгани ҳеч кимга сир бўлмай қолди. Бу ҳаракатлар эса Исломнинг инсонпарваплик ғояларини обрўсизлантиришга сабаб бўлмоқда. Ислом дини зўравонлик қон тўкиш ёки бузғунчиликка тарғиб қилмаслиги, аксинча, бу дин тинчлик, инсонпарварлик, кенгбағирлик, эзгулик дини эканини яхши тушинмоқ лозим. Бугунги кунда одамларимизга соф диний манбалар асосида ташқи кучларнинг дин омилидан манфаатлари йулида фойдаланиш учун олиб бораётган ҳаракатларини мохиятини очиб бериш керак. Мана шу жиҳатдан олиб қарайдиган булсак, имон ва куфр масаласи ҳам Исломдаги энг нозик, аҳамиятли масалалардандир. Бир инсонинг мусулмонлик даъвосида ростгуй экани ёлғиз Парвардигоргагина аён. Шунинг учун ҳам ўтмишдаги буюк алломаларимиз, мутафаккирлармиз ўзларича фараз қилишдан сақланишган, муайян бир шахсни кофирга ҳукм қилиш борасида жуда эҳтиёткор бўлган. Бугунги кунга келиб куфр масаласида ўта журатли бўлиб кетди энг ачинарлиси ҳали. Исломни чуқур ўрганмаган, етарли билим олмаган баъзи ёшларимиз уларга кўр кўрона эргашиб, залолат ва жоҳиллик йулига кириб кетиши инсонни ўйлантиради.\nАллоҳ таоло ўз бандаларини сўзларнинг энг гўзалига фойдалисига эргашишга чақиради «бас (эй Мухаммад)Менинг шундай бандаларимга хушхабар берингки, улар гапни тинглаб, сўнг унинг энг гўзалига эргашадилар. Айнан ўшалар Аллоҳ ҳидоят этган зотлардир ва айнан ўшаларгина ақл эгаларидир.»(зумар сураси 17-18оятлар) .\nПайғамбаримиз Муҳаммад алайхиссаломдан ривоят килинган ҳадисларда ҳам инсонлар яхши амаллар қилишга, ёмонликлардан қочишга чақирилади. «Мусулмон ким?- унинг қўлидан ва тилидан ҳеч ким зиён кўрмаган киши . Мўъмин ким? — бошқаларнинг моли ва жонига тажоввуз этмайдиган киши. Муҳожир ким?— гуноҳ ва маъсиятларни тарк этган киши. Аллоҳ йулида мужоҳид ким?— нафсига қарши курашишга киришган киши »\nМана бизга Ислом нимани ўргатаяпти. Бирор шахс ёки бутун бошли жамиятни кофирга чиқариш ўта қалтис иш бўлиб, бунга кўр кўрона муносабатда бўлиш ярамайди. Чунки бунинг ортида куфрга чиқараётган ёки чиқарилаётганлардан бири учун дахшатли оқибат ётибди. Имом Бухорий Абу Ҳурайра розияллоҳу анҳу ривоят килган ҳадисда Расулуллоҳ саллаллоҳу алайҳи ва салам бундай деганлар «Киши ўз биродарига «эй кофир»деса куфр иккисидан бирига қайтади ». ҳадисдан кўриниб турибдики, ўзгани кофирга чиқариш оддий ҳақорат сўзи эмас, аксинча бировнинг тақдирига аралашиб, ўз охиратини бой бериб қўйиш эҳтимолини туғдириш мумкин бўлган хатарли масалалардан бири экан. Мусулмон кишини бирор гуноҳи ёки билмасдан килган хатолари учун кофирга чиқариш ёки кўпчилик аҳолиси мусулмон бўлган ўлкаларни «куфр диёри» деб аташ динимиз таълимотига мутлақо зиддир. Буюк мазҳаббошимиз имом Абу Ҳанифа раҳматуллоҳи алайҳ ақидага оид «Фиқҳул акбар» китобида баён этилган қуйидаги фикрларни келтириб ўтиш мақсадга мувофиқдир «Бирор мусулмонни қилган гуноҳи учун кофирга чиқармаймиз, гарчи у гуноҳи кабира бўлса ҳам . Башарти уни ҳалол деб эътиқод қилмаган бўлса ундан имон исмини олиб ташламаймиз уни ҳақиқий мўмин деб атайверамиз. Уни фосиқ мўмин деб аташ мумкин , аммо кофир деб эмас.».\nЯратган буюк аждодларимизнинг бой маданият ва маърифат булоқларидан баҳраманд бўлган халқимизнинг диний бағрикенглик дину-диёнат, иймону-эътиқод, одобу-ахлоқ, меҳру-мурувват, оила, фарзанд тарбияси, ота-она ҳурмати ва иззати борасида ҳам ўзига хос кенг феъллик, саҳоват ва мўътадиллик тамойилларига амал қилишни бардавом қилсин. Юртимизда тинчлик-хотиржамлик бардавом бўлсин, ўзаро тотувлигимиз, иноқлигимиз янада мустаҳкам бўлсин!\nСирдарё вилояти бош имом хатиби Ҳабибуллоҳ ЗОКИРОВ


Учта версияда ROG Phone 5 тақдим этилди – геймерлар орзуси! (+видео) - Terabayt.Uz\nУчта версияда ROG Phone 5 тақдим этилди – геймерлар орзуси! (+видео)\nZTE корпорациясига қарашли Nubia компанияси ўтган ҳафтада ўзининг янги авлод ўйин смартфонларини намойиш қилган эди. Ушбу туркумга Red Magic 6 ҳамда Red Magic 6 Pro моделлари кирган. Энди эса ASUS компанияси ҳам янги ўйин смартфонлари тақдимотига бағишланган онлайн тадбирини ўтказди.\nТайванлик ишлаб чиқарувчининг олдинги авлод ўйин смартфони ROG Phone 3 бўлса, бу галгиси тўртинчи эмас, балки бирйўла бешинчи рақам билан номланган. Сабаби – кўплаб Жануби-шарқий Осиё халқларида 4 сони ўлим рамзи ҳисобланади ва, худди ғарбликлар 13 сонидан қўрққанидек, улар 4 сонини қўлламасликка ҳаракат қилишади.\nШундай қилиб, ROG Phone 5 геймерофонлари оиласига учта вакил кирган улар ўзаро хотира модификациялари ҳамда қўшимча экрани мавжудлигига кўра фарқланади. Базавий талқиндаги ROG Phone 5 модели тезкор/доимий хотираси 8/128 ГБ, 12/256 ГБ ва 16/256 ГБлик вариантларда таклиф этилади. Унинг орқа панелида RGB-ёритқичли логотип туширилган. ROG Phone 5 Pro флагмани 16/512 гигабайтлик хотира конфигурациясига эга бўлса, ROG Phone 5 Ultimate версияси нақ 18/512 ГБ хотирага эга! Бундан ташқари, бу икки модел корпусининг орқа панелига қўшимча – ROG Vision экрани ўрнатилган. Бу дисплей кирувчи қўнғироқ бўлганида ва ўйинларни ишга туширишда анимация кўрсатади.\nҲар учала геймерофоннинг қолган барча хусусиятлари бир хил – барчаси энг илғор Snapdragon 888 процессори базасига қурилган. Смартфонлар автономлигини ҳар бири 3000 мА/соатлик бўлган иккитадан аккумуляторлар таъминлайди. Батареялар 65 ваттлик технология бўйича тезкор қувватлана олади.\nОлдинги авлод ROG Phone’ларда бўлгани каби, булар корпусларида ҳам иккитадан USB-C портлари мавжуд. Бир вақтнинг ўзида ҳар иккала порт орқали қувватлаш ёки биттаси орқали монитор ёхуд аксессуарлар улаш мумкин.\nASUS ROG Phone 5 смартфонлари Samsung ишланмаси бўлмиш 6.78 дюймлик AMOLED-дисплей билан жиозланган. Унинг аниқлиги FHD+ форматида, экранда кадр янгиланиши 144 герцлик бўлса, сенсор қатлами 300 герцлик частотада янгиланади.\nДисплей HDR10+ технологиясини қўллаб-қувватлайди, DCI-P3 ранг қамровини 111 фоизга, sRGB ранг қамровини эса 151 фоизга қоплайди. Панелнинг максимал ёрқинлиги 800 нит, унинг устига энг мустаҳкам – Gorilla Glass Victus ҳимоя шишаси ётқизилган. Тағин бармоқлар силлиқ сирғалиши учун шишанинг устига ҳам махсус қатлам қопланган. Экран атрофидаги ромлар олдинги авлод смартфонига нисбатан 25 фоизга юпқалаштирилган.\nКамералар масаласига келсак, улар ROG Phone 3 моделидаги билан бир хил: 24 МПлик селфи сенсори ҳамда 64 МП + 13 МП + 5 МПлик бош камера. Смартфон корпусида ESS Sabre ES9280AC Pro Quad қулоқчини улаш учун порт, Cirrus Logic CS35L45 кучайтиргичли стереодинамиклар мавжуд. ASUS бу флагманларини модернизациялашган триггерлар ва экраности дактилоскоп билан бойитган. Қурилмалар эгш янги – Android 11 операцион тизими асосида ишлайди ва бирйўла иккита – ROG UI ҳамда Zen UI график қобиқлари ўрнатилган.\nКомпания стандарт ROG Phone 5 моделини шу ойда, унинг Pro-версиясини апрелда, Ultimate талқинини эса май ойида сотувга чиқаради. Геймерофонларнинг нархлари қуйидагича:\nASUS ROG Phone 5 8/128 ГБ — 800 евро\nASUS ROG Phone 5 12/256 ГБ — 900 евро\nASUS ROG Phone 5 16/256 ГБ — 1000 евро\nASUS ROG Phone 5 Pro 16/512 ГБ — 1200 евро\nASUS ROG Phone 5 Ultimate 18/512 ГБ — 1300 евро\nДарвоқе, смартфоннинг базавий версияси Aero ғилофи ҳамда HyperCharger қувватлагичи билан бирга етказиб берилади. Иккита илғор талқини жамланмасига эса булардан ташқари AeroActive Cooler 5 кулери ҳам қўшилган.\nASUS’нинг таъкидлашича, у смартфон корпусини 15, процессорини эса 10 даражага пасайтириб беради.\nЎҚИНГ: Смартфон нега қизиб кетади? Мутахассис телефонни сақлаб қолиш чорасини айтди\n#Asus #Видео ўйинлар #Видеоўйин #мобил ўйинлар #ўйин #янги технологиялар #Asus ROG Phone # 5G смартфон #ўйин смартфон #5G-смартфони #ASUS ROG Phone 5 #ASUS ROG Phone 5 Pro #ASUS ROG Phone 5 Ultimate


Ҳукумат чеклови деҳқонни касод қилди\n30 ноябр 2020, Тошкент вақти: 19:14\nУруш ва тинчликни ёритиш институти Ўзбекистон ҳукумати томонидан қишлоқ хўжалик маҳсулотлари экспортининг чекланиши ички бозорга ижобий, фермерлар иқтисодига эса салбий таъсир кўрсатаётгани ҳақида ёзди.\nМаълумотларга кўра, ҳар йили Ўзбекистонда ўн миллион тоннага яқин мева-сабзавот етиштирилади. Бу маҳсулотларнинг каттагина қисми Қозоғистон ва Россияга сотилар эди. Бироқ бу йил экспортнинг чекланиши натижасида ўзбек фермери бу давлатларга маҳсулот чиқара олмаяпти ва бундан каттагина иқтисодий зиён тортаётир.\nЎзбекистон ҳукуматига қарашли “ЎзА” агентлиги 31 июл куни мамлакат озиқ-овқат бозорини барқарор таъминлаш чоралари кўрилаётгани тўғрисида хабар берган эди.\n“Аҳолининг гўшт ва қишлоқ хўжалиги маҳсулотларига бўлган эҳтиёжини таъминлаш мақсадида уларни Ўзбекистондан ташқарига чиқариш таъқиқланди..., бундай чоралар аҳоли фаровонлигини оширишга хизмат қилади”,- деб ёзганди “ЎзА”.\nЎзбекистон ҳукумати кўрган бундай чоралар оқибатида ички бозорда мева-сабзовот ва полиз экинлари нархи кескин тушгани ҳақида хабарлар бор. Бироқ мамлакатдаги арзончилик деҳқонларни иқтисодий зиён тортиши ҳисобига амалга оширилмоқда, деб ҳисоблайди тошкентлик таҳлилчи Тошпўлат Йўлдошев.\n“Чунки улар нархни ҳисобга олиб маҳсулот етиштирган. Бозорга келса, маҳсулот кўп ва нархлар тушиб кетади. Натижада улар ўзлари мўлжаллаган фойдани ола олмайди. Буларнинг ҳаммаси қишлоқ хўжалиги тизимига болта билан ургандай зарар келтиряпти. Бунинг оқибатлари жуда ëмон бўлади. Чунки деҳқонлар бозор учун экинларни камайтирадиган бўлса, келаси йилга бориб барибир нарх-наво қаттиқ ошиб кетиши мумкин”,- деди Т.Йўлдошев.\nУнинг сўзларига кўра, Ўзбекистон ҳукумати томонидан қишлоқ хўжалик маҳсулотлари экспортини чеклаш қўшни давлатларда мева-сабзавот ва полиз экинлари нархларин бир қадар кўтарилишига сабаб бўлибгина қолмай, ҳукумат чекловидан хабарсиз деҳқонларни ҳам ноқулай аҳволга солган.\n“Деҳқонлар ўзи етиштирган маҳсулотларни Россия, Қозоғистон ва бошқа жойларга экспорт қилиш учун тайëрлаб, машина учун катта маблағ сарфлаб, йўллардаги постларга поралар бериб чегарагача олиб келади. 2-3 кун улар чегарачиларни кўндиришга ҳаракат қилади. Унга ҳам катта пул кетади. Улар чиқиришга йўл қўймагандан кейин чирий бошлаган юкларининг ярмини ўша чегарада ташлаб кетганлар бўлди. Бунга ўзим шахсан гувоҳ бўлганман”,- деди Тошпўлат Йўлдошев.\nШу ўринда айтиб ўтиш керакки, қишлоқ хўжалик ва гўшт маҳсулотлари экспортига чеклов эълон қилиниши айрим ҳудудларда бу маҳсулотларнинг қўшни давлатларга контрабанда қилинишига сабаб бўлмоқда. Масалан, Ўш бозоридаги савдогарлар Ўзбекистондан мева-сабзавот ва полиз экинлари олиб келиниши тўхтагани, бироқ гўшт ва сут маҳсулотлари миқдори камаймаганини айтмоқда.


Юртимиз хотин-қизларига яна бир бор эътибор ва эҳтиром - Ўзбекистон Республикаси Қишлоқ хўжалиги вазирлиги\nМамлакатимиз аҳолисининг 49,8 фоизини хотин-қизлар ташкил этади ва уларнинг 49,3 фоизи қишлоқ жойларда яшайди. Қишлоқларнинг обод бўлиши, турмуш маданияти юксалиб боришида уларнинг ўрни беқиёс. Юртимиз тараққиётига, ҳаётимизнинг фарвонлигига зукко, оқила хотин-қизларимиз ҳам муносиб ҳисса қўшмоқдалар. Жумладан, бугунги кунда иқтисодиётнинг турли тармоқларида 5,5 млндан, ўрмон ва балиқчилик соҳаларида 1,5 млндан ортиқ хотин-қизлар фаолият кўрсатмоқда.\nЖамиятда хотин-қизларнинг ўрнини янада мустаҳкамлаш, уларнинг ҳуқуқ ва манфаатларини ҳимоя қилишга алоҳида эътибор қаратиляпти ва бу борада бир қатор қонун ҳжжатлари қабул қилинган. Хотин-қизларга доир халқаро ҳужжатларнинг ратификация қилиниши, аёллар билан боғлиқ муҳим саналарнинг жорий этилиши улар учун яратилган имкониятларни янада кенгайтирмоқда.\nБМТ Бош Ассамблеясининг 2007 йил 18 декабрдаги махсус йиғилишида “Қишлоқ аёлларининг, шу жумладан, туб аҳолининг қишлоқ хўжалигини ва қишлоқ туманларини ривожлантиришни жадаллаштириш, озиқ-овқат хавфсизлигини таъминлаш ва қишлоқ жойларда камбағалликни йўқотишдаги роли” эътироф этилиб, 15 октябрни Халқаро қишлоқ аёллари куни сифатида нишонлашга расман қарор қилинади.\nҚишлоқ аёллари уй-рўзғор ишлари, асосий хизмат вазифаларидан ташқари томорқаларида хўжалик ишлари билан ҳам шуғулланадилар, фарзандларини меҳнатга ўргатадилар. Ушбу байрам дунёдаги меҳнаткаш, бағри кенг ва фидоий қишлоқ аёлларига кўрсатилган эҳтиромнинг ўзига хос кўринишидир. Бугунги кунда жаҳоннинг кўплаб давлатларида ушбу сана байрам сифатида нишонланиб келинмоқда.\nЎзбекистонда Халқаро қишлоқ аёллари куни жорий йилнинг 15 октябрида илк марта кенг нишонланди. Қорақалпоғистон Республикасида, барча вилоятларда ушбу байрамга бағишланган тадбирлар ташкил этилди. Байрам муносабати билан юртимиз хотин-қизларидан 42,0 мингдан ортиғи моддий ва маънавий рағбатлантирилди.\nЎзбекистон Республикаси Вазирлар Маҳкамасининг агросаноат мажмуаси таркибидаги вазирлик ва идораларда ҳам байрам тадбирлари ташкил этилди. 12 та вазирлик ва идорада бўлиб ўтган 186 та тадбирда 36,2 минг, шу жумладан 24,0 мингдан ортиқ хотин-қизлар иштирок этиб, улардан 20388 нафари моддий ва маънавий рағбатлантирилди.\nАгросаноат мажмуи устидан назорат қилиш инспекцияси томонидан уюштирилган 73 тадбирларда эса 19,0 минг, шу жумладан 15,5 мингдан ортиқ хотин-қизлар иштирок этиб, хотин-қизларнинг 3752 нафари моддий ва 8418 нафари маънавий рағбатлантирилди.\n“Ўзбекозиқовқатхолдинг” холдинг компанияси ташкил этган тадбирларда иштирок этган 800 дан ортиқ хотин-қизларнинг 529 нафари моддий ва маънавий рағбатлантирилди. Компания тизимидаги “Coca-Сola Uzbekistan Ltd” қўшма корхонаси томонидан 179 нафар аёлга 500 минг сўм қийматидаги савдо ваучерлар ва 4 нафарига “Иссиқ кўл” санаториясига дам олиш учун йўлланмалар берилди.\nЎзбекистон Республикаси Хотин-қизлар қўмитаси, Қишлоқ хўжалиги вазирлиги, “Аграр соҳа аёллари” уюшмаси, БМТ Қишлоқ хўжалиги ва озиқ-овқат ташкилоти (ФАО) ва Тошкент Давлат аграр университети томонидан ташкил этилган республика тадбирида 500 нафар иштирокчи қатнашиб, байрам кўтаринки руҳда ўтказилди. Тадбир доирасида ташкил этилган йирик кўргазмада хотин-қизларнинг илмий ишланмалари, турли ҳунармандчилик маҳсулотлари намойиш этилди. Бундан ташқари, Халқаро қишлоқ аёллари кунига бағишланган “Қишлоқ жавоҳирлари” номли ҳужжатли иштирокчилар эътиборига ҳавола этилди. Таниқли санъаткорлар иштирокидаги байрам концерти тадбирга янада файз киритди.\nҚорақалпоғистон Республикаси ва вилоятларда ўтказилган тадбирлардан фотолавҳалар\nРеспублика тадбиридан фотолавҳалар\nМухтасар қилиб айтганда, мамлакатимиз тарихида илк марта нишонланган 15 октябрь – Халқаро қишлоқ аёллари куни юртимиз аёлларига кўрсатилган эҳтиром ва эътироф намунаси сифатида ёдда қолди.\nЎзбекистон “Аграр соҳа аёллари”


PARI burji sevgi - DAVOLASH\nPARI burji sevgi\nАвтор Davo На чтение 11 мин Просмотров 16 Опубликовано 02.11.2017\nPARI burji sevgi ПАРИ — БУҒДОЙ БОШИ (СУМБУЛА)\n24 августп — 23 сентябрь оралигида тугилганлар. Меркурий сайёраси бошкаради. Мизожини белгиловчи унсур — тупрок. Тимсоли — Пари. Буржигахос ранглар — мовий, оқ, яшил ва бинафша ранглари. 3,5,6,12,20,27 — бахтли рақамлар саналади.\nБу белги остида туғилганларни аниқлаш қийин эмас. Улар кўпчилик ичида ўзларини ноқулай ҳис қиладилар, тортинчоқ ва уятчан бўладилар. Табиатан — одамови. Ташқи кўринишидан ёқимтой. Ўта покиза, тартибли, модага берилмайди.\nПари буржининг номи қадимги юнонларнинг қўлида бошоқ ушлаган ҳосил худоси Церера ва адолат худоси Фемида номлари билан боғлиқ. Шунинг учун ҳам Пари белгиси билан ёнма-ён Тарози (Мезон) буржи белгиси жойлашган.\nКузги тенгкунлик Пари буржига тўғри келади. Уларни Меркурий сайёраси бошқаради. Ижобий жиҳатлари: хотиржам, доимо бир маромда бўлади, ишчан, жуда эътиборли, ишга, бурчга садоқатли, ақл-заковатли.\nСалбий жиҳатлари: эҳтироссиз, совуқ, илтифотсиз, чекланган, ўз соғлиғига шубҳа билан қарайди, танқид қилишга мойил, ҳовлиқма, беҳаловат.\nПари буржида туғилганлар зоҳиран хотиржам кўринсалар-да, ботинан хавотирли бўлиб, бу уларнинг саломатлигига салбий таъсир этади.\nУлар хушбичим бўлади. Санчиқ тутиши, ичак оғриши, ичбуруғ ва бошқа овқат ҳазм қилиш тизими касалга чалиниши мумкин. Бундан тана кучсизланиши, беҳоллик зоҳир бўлади. Ўпка ва асаб тизими касаллигига берилиши мумкин.\nСайёрамизнинг энг бой одамлари рўйхатини мунтазам равишда эълон қилиб турадиган «Forbs» журналида берилган маълумотга кўра, дунёдаги энг бадавлат кишилар Сумбула буржи остида туғилганлардир. Мутахассислар хулосасига кўра, Сумбула буржи остида таваллуд топганлар меҳнаткаш, дадил, майда-чуйдаларга эътиборли бўлиб, ақлий салоҳияти кучли. Ана шу сифатлар уларнинг кўп миқдорда пул ишлаб топишларига ёрдам берган.21\nПари белгиси остида туғилган эркаклар\nУлар дангасаликка тоқат қилмайдилар, ишчан бўладилар. Ўз яқинларининг камчиликларини тез пайқайдилар. Ўзгалар ҳомийлигига тоқат қилмай, мустақиллик билан ўзигагина ишониб иш тутадилар. Одамларнинг йиғлоқилиги, енгилтаклиги, эҳтиросга берилиши туфайли уларни ўзларидан узоқлаштиришлари мумкин. Агар бу белги остида туғилгагт кимса ўзига муносиб умр йўлдоши учрата олмаса, бундан у қадар ташвишга тушмайди ва хотиржам ёлғиз яшайверади.\nПари буржида туғилганлар ўз касбига меҳр қўйиб ишлайди. Интизомли, ўз бурчини яхши адо этади. Ўз тақдирини курашларсиз яратишга интилади. Дунёқараши аниқ, хатти-ҳаракати беғубордир. Ёлғон-яшиққа, алдамчиликка тоқат қила олмайди. Бошқалар билан эса соф, самимий муносабатда бўлишга интилади.\nУнинг муҳаббати ҳеч кандай портлашларсиз аланга олади ва узоқ вақт давомида унинг ҳароратидан баҳраманд бўла оласиз. Бу эркакларда шундай романтик хусусият борки, кўнгил кўйган қизининг розилигини йиллаб сабр-тоқат билан кута олади.\nБошқа жиҳатдан қараганда, Сумбулада туғил- ганлар аёлларга нисбатан юмшоқ ва эътибор билан муносабатда бўладилар. Улар оилада ишончлидирлар. Камдан-кам ҳолларда улар ўз умр йўлдошлари билан кўнгил ришталарини бузишади. Иш шунга келиб етса, ўз қарорларида маҳкам турадилар, синган кўнгил шишасини чегалашга уринмайдилар.\nУлар аёллар ҳаётида эътиборга эга бўлган ҳар қандай майда-чуйда нарсаларга аҳамият билан қарайдилар. Бирон нарсага аҳц қилдиларми, бас, албатта, охирига етказишади.\nБироқ Сумбулада туғилганларнинг асосий камчилиги уларнинг ортиқча расмиятчилиги, майда-чуйда нарсаларга эътибор бераверишидадир.\nСумбулада туғилганларнинг аксарияти кўпроқ хизматчи, ходим бўлиб ишлайдилар. Уларда иш юзасидан жавобгарлик ҳисси юқори бўлади. Улардан яхпи маслаҳатчи, берилган топшириқларни ўз вақтида бажарувчи ходим чиқади.\nПари белгиси остида туғилган кишилар иш жойларида ўзларини кўпроқ ўринбосар сифатида намоён қиладилар. Ўз раҳбарларининг камчиликларини жуда яхши пайқайдилар ва бу камчиликлари учун уларни танқид килишдан ҳам тоймайдилар. Ўта тартибли, фикри тиниқ бўлгани учун ҳар қандай мураккаб ишларни ҳам уларга ишониб топшириш мумкин.\nБу белги остида туғилган эркакларнинг жинсий хусусияти секин ва кечикиб намоён бўлади. Уларнинг аксарияти уйлангунга қадар ўз жинсий имко- ниятларини тўла англаб етмайдилар. Бундай эркаклар ўз жуфти ҳалолини қадрлайдиган садоқатли эр ва яхши ота бўлади. Ишқий саргузаштга деярли берилмайди.\nУ бошқа тенгдошларига мактаб ёшидаёк, маълум бўлган биологик майлни 40 ёшларга бориб тўла англай бошлайди. Шу даврдан бошлаб унинг ҳаёти икки йўналишда боради. Биринчи йўналиш шуки, у ёшлиги ғафлатда ўтганини англаб ўзи учун аввал нотаниш бўлган жинсий муносабатларни юзага келтиради.\nТенгдошлари жинсий ҳаётдан бирин-кетин қайтаётган бир пайтда у узоқ ва жадал жинсий ҳаётни бошлайди. Аммо кучли эҳтиросга эгалигига қарамай, ўз феъл-атворидаги тортинчоқлик, биқиқликни ва лоқайдликни енгиб ўтолмаслиги ҳам мумкин. Бундай ҳолда у эссиз ўтган ёшлиги учун пушаймон бўлиб қолаверади, умидсизликка, тушкунликка тушади.\nСумбулада (Пари белгиси остида) туғилган аёллар (қизлар)\nУлар бошқа белгидагилардан фарқли равишда, юксак романтизм билан тўлиқ амалий фаолиятни қўшиб бора олиш хусусиятига эгадирлар. У бирон ишни унингдек ҳеч ким ўзичалик виждонан ва батартиб бажара олмаслигига ишонади.\nПарилар ишончли ва латофатли турмуш ўртоғи- дирлар. Бундай аёлларнинг болалари ҳеч қачон йиртиқ кўйлак билан ёки бурни оқиб юрмайди. Улар ўз болаларига қаттиққўлдирлар. Аммо уларда жўшқинлик кам. Доимо ўзининг одамовилигидан қийналиб юрадилар.\nМазкур бурж соҳибалари моҳиятан муҳаббат каби беғубордир. Агар биринчи муҳаббати қониқтирмаса-ю, бош-қанинг муҳаббатини бенуқсон, деб топса, ҳеч иккиланмай аввалгисидан воз кечадилар. Табиатан худбин бўлиб, қўп ҳолларда ўз яқинлари билан муносабатини хавф остига қўяди.\nПари — аёллар донолиги, сабр-бардошлилиги, кузатувчанлиги, ҳурмат-эътиборга лойиқлиги, уларнинг юксак даражада шаклланган тафаккурининг рамзи.\nЙиллар давомида тўплаган тажриба, хўжалик юмушлари вужудга келтирган кўникма, унинг ақлий фаолиятини ўз уйини севишга, ўзини ўраб турган муҳит: томорқа, уй-рўзғор юмушларига йўналти- ради. Парилар йил давомида меҳнат қилишади. Шунинг учун ҳам Пари — уй-рўзғор ва саломатлик рамзидир.\nТабиатига кўра, у идрокли, кузатувчандир. Таассуротларини умумлаштириб, зарур хулоса ҳам чиқара олади. Бундай хусусиятга кўра, у бошқаларга нисбатан устун туради. Унинг ақл-заковати йиллар давомида юксалиб, келажакда машҳур шахсга ҳам айланиши мумкин.\n22-28 ёшларда Париларнинг ирода ва ақл-хуши камол топади, 35-49 ёшларда эса донолик мақомига эришиб, катта ҳурматга сазовор бўлади.\nКимда-ким бу белги остида туғилган қиз ёки аёлни севиб қолса, ўртада муҳаббат вужудга келса, улар жуда бахтли бўлишади. У жинсий мулоқотга ўч, ёлғиз кишига тегишли бўлишни ва муносабатлари давомли бўлишини ёқтиради.\nКуннинг қайси вақтида, кандай жойда ва қанақа шарт-шароитда бўлмасин, у бундай муносабатга доимо тайёр туради. Ишқий муносабатларда ҳар қандай ғайриодатий ҳолларга ва тажрибага мойилдир. Унинг ишқи жўшқин, соф ва беғубор бўлади. Эҳтироси эса ақл-заковати билан ўзаро мос тушади. Ўз йўлдошига тобе эканлигини нафис хатти-ҳаракат, силаб-сийпаш ва ноз-карашма билан ифодалашга уринади.\nЁлғиз қолганда бирон кимса билан яқин бўлишни, уни ҳис этиб туришни ва ҳароратидан баҳраманд\nбўлишни кўмсайди. Лекин жинсийзўриқиш нималигини билмайди. Ажойиб уй бекаси, рафиқа, она бўла олади. Садоқатли аёл эканлиги учун умр йўлдошининг бошқа аёллар билан бўлишига чидай олмайди ва бундай ҳол рўй берса, уни асло кечирмайди.\nПари белгисн остида туғилган болалар\nПари белгиси остида туғилган бола билан оилада жуда кам ҳолларда тўқнашув бўлиши мумкин. У интизомли, саришта бўлиб, ўйинчоқларни ўйнаб бўлгач, жой-жойига қўяди. Бегона кишилар олдида жуда тортинчоқ ва камган бўлади.\nПари белгиси остида туғилган боланинг тили анча эрта чиқади ва катта бўлган сари онасининг атрофида уймалашиб, кўпроқ уй ишлари билан шуғулланади. Берилган топшириқларни ортиқча гап-сўзларсиз, индамай бажараверади. Мактабга борганда эса ўз одоби, топшириқларни доимо ўз вақтида, тартибли бажариши билан севимли ўқувчига айланади. Лекин қўпчилик олдида берилган танбеҳни жуда оғир олади.\nБу белги остида туғилган болалар кутилмаган қилиқ қилишмайди, ўз тенгқурлари билан зидциятга бормайди, жанжал-тўполон қилмайди.\nЎқишда ҳам дангасаликка йўл қўймайди. Бу жиҳатдан уларни тарбиялаш анча енгил. Аммо қийинчилик бошқа томондан туғилади: уларнинг териси, ичақлари жуда сезувчандир. Биринчи муаммо ичи тез-тез қотиб туради. Шунингдек, меъда санчиғи, аллергия (организмда ёт модда, микроб ёки улар туфайли юзага келадиган организм реакциясининг кескин сусайиши ёки кучайишидан иборат касаллик) бўлиб туради. Бундан ташқари, улар тери касалликлари билан ҳам оғриши мумкин. Тери шўралаши, экзема (чиллаяра) билан касалланиши мумкин.\nШунинг учунбу болаларга ич сурадиган ва бошқа дори-дармонларни кўп беришдан сақланган маъқул. Кўпроқ сабзавот ва мева ҳамда улардан тайёрланган, мос тушадиган таомлар бериш лозим. Бу болалар кўпинча гўштсиз, фақат сабзавот солинган ва сут- ли овқатларни истеъмол қиладилар. Уларга ёқтирмаган овқатини ҳеч қачон мажбур қилиб едирманг.\nФарзандингизда геморрой (бавосил), гижжа бўлиши эҳтимоли бор. Бир томондан бу белги остида туғилган болалар ҳар нарсадан гумонсирайверади, шунинг учун унинг соғлиғи тўғрисида ортиқча таҳликага тушмаслик керак. Иккинчи томондан улар табиатан «ичимдагини топ» тоифасидан бўлиб, қийналиб юрса-да ўз муаммоларини бошқаларга билдирмайдиган, шикоят қилмайдиган бўлади. Бола агар бирон кишига чин дилдан ишонмаса, ичидагини ҳеч кимга айтмайди.\nПари белгиси остида туғилган болалар Жадий белгисидагилар каби дўстона муносабатни танлаб ўрнатадилар. Агар ўртоқ топа олса, унда ўзаро дўстликка жуда содиқ бўладилар. Улар серғалва, кўпчилик билан ўтказиладиган турли кечаларни ёқтирмайдилар.\nУшбу белги остида туғилганлар соғлом ақлга эга бўладилар. Агар улар бирон ножўя қилиқ қилса, сиз бундай иш тутиш мумкин эмаслигини тушунтирсангиз, бундай номаъқулчилик такрорланмайди.\nБундай болалар ўқиш ва ёзишни жуда эрта ўрганиб оладилар. Шашка, шахмат каби интеллектуал ўйинларни севиб ўйнайдилар. Уларда туғма актёрлик истеъдоди ҳам бўлади. Ҳатто ўқитувчи бирор хатога йўл қўйса, дарҳол қўл кўтариб, хатони тузатишлари ҳам мумкин. Бу белги остида туғилган }й<увчиларни ёшлигидан овозини чиқариб ўқитиш ва турли интеллектуал ўйинлар билан шуғуллантириш керак.\nСумбула ойида туғилган болалар улғайиб, каттароқ бўлганда, тиббиёт, кимё ва турли илмларга қизиқиши ортади. Спорт билан ҳам шуғулланишади. Улардан яхши чопқирлар чиқиши мзнякин.\nБошқалардан одамовилиги, ҳар нарсага шубҳа ила қараши билан фарқланадилар. Пари — қиз ҳатто жуда соҳибжамол бўлса ҳам, ўзининг гўзаллигига шубҳа билан қараши мумкин. Уларни доимо мақтаб, ёқимтой, кўҳлик, чиройли ва гўзал эканликларини, дилбарлигини билдириб туриш даркор.\nАгар унинг асаби мустаҳкам бўлмаса, унда хотир- жамлик ўрнини беҳаловатлик эгаллайди, уйқуси қочади. Бундай ҳолга йўл қўймаслик мақсадида унинг учун кундалик қатъий кун тартибини белгилаш ва унинг бузилишига йўл қўймаслик зарур. Мизожини белгиловчи унсур тупроқ бўлган болалар каби улар ҳам шарт-шароитнинг, вазиятнингўзгаришини ёмон қабул қилади. Уларнинг хонасидаги жиҳозларни иложи борича ўзгартирмасликка, болаларга эса меҳр билан, самимият билан ва ардоқлаб муносабатда бўлишга ҳаракат қилинг.\nСумбулада туғилган болалар кўпроқ мусиқа билан шуғуллангани маъқул. Бу ундаги асаб зўриқишини олади, дунёқарашига, кайфиятига ижобий таъсир кўрсатади. Чунки у ёши катта бўлгач, асосий вақтини меҳнатга бағишлайди, бироқ ўз устида ишлашга кам эътибор беради. Бу эса унинг дунёқарашини чеклаб қўйиши, ички дунёси қашшоқланишига олиб келиши мумкин.\nАгар бу белги остида туғилган қиз вояга етиб бирон йигит билан дўстлашса ёки аксинча, белгиси шунақа йигит илк бор бирор қизни ёқтириб дўстлашса, уларнинг бу дўстлигига иложи борича халақит бермаслик, тўсқинлик қилмаслик керак. Акс ҳолда бу қиз ёки йигитнинг қалбида бир умр оғир асорат қолиши ва узоқ давр танҳо ўтиши мумкин.\nСумбулада туғилган болаларга тўғри келмайдиган ишлар дуйидагилардан иборат:\n— кун тартибини бузиш;\n— кўпчилик билан ўтадиган сершовқин давралар, кечалар;\n— бирон қилмиши учун жазо бериш;\n— ноаниқ берилган топшириқ, вазифалар.\nПари белгиси остида туғилган болалар учун\n— парҳез таомларидан кўпроқ, дори-дармонлардан эса камроқ бериш;\n— мусиқа ва санъатнинг бошқа турлари билан шурулланиш;\n— шахсий намуна ва уларга таниш бўлган кишиларнинг саховатли ишларини ибрат қилиб кўрсатиш.


09:29 09.09.2015 (Янгиланган 09:38 09.09.2015) Ҳавола олиш\nВалерий Непомнящий:Ўзбекистонда ишлаган вақтларини жуда илиқ сўзлар билан эслайди.\nТОШКЕНТ, 8 сен — Sputnik. Хабарингиз борки, кеча Ўзбекистон терма жамоаси Филлипин устидан 5:1 ҳисобида ишончили ғалаба қозонди.\nЎйиндан олдин Sputnik мухбири "Пахтакор" клубининг ва Ўзбекистон терма жамоасининг собиқ мураббийи, ҳозир Россиянинг Томск шаҳрида яшаётган Валерий Непомняший билан боғланиб Ўзбекистон жамоасининг ушбу ўйиндаги имкониятлари ҳақида фикр билдиришни сўради.\n"Мен жуда яхши тушунаман, Ўзбекистон жамоаси, албатта, Филлипиндан устун бўлиши керак", — деди Непомняший ва ҳозир кўриб турганимиздек, ҳақ бўлиб чиқди.\nЎзбекистонда ҳозир футболни ривожлантиришга жуда катта эътибор берилаяпти. Мамлакат раҳбариятидан тортиб футбол билан боғлиқ ташкилотларгача жиддий ишламоқда. Бунинг натижасини Жаҳон чемпионатида 17 ва 20 ёшли ўйинчилар кўрсатган юқори натижаларга қараб тушунса ҳам бўлади. Шундай экан, кучли жамоа йиғишга албатта асос бор, дейди собиқ мураббий.\nВалерий Непомняший Ўзбекистонда ишлаган вақтларини жуда илиқ сўзлар билан эслайди. Унинг сўзларига қараганда, атрофида фақат марҳаматли ва кўнгилчан одамлар бўлган.\n"Мен жуда бахтли одам бўлсам керак. У ерда яшаган пайтларим одамларнинг бир-бирига ва менга бўлган мунособатидан ниҳоятда лаззатланиб яшардим. Менга ҳамма нарса ёқарди, Самвел ҳам", — эслайди тренер.\nФутбол ҳақида гапирганда, ҳозир Осиёда жуда кучли командалар кўп: Корея, Япония, Австралия. Уларга тенг келиш осон бўлмайди, албатта, дейди тренер.\n"Мен, Ўзбекистон терма жамоасига, чин кўнгилдан, сараловчи ўйинлардан ўтиб 2018 йил Жаҳон чемпионатида қатнашишни тилайман", — деди мураббий.\nВалерий Непомнящий — Ашхободнинг "Скиф" ва Самарқанднинг "Спартак" жамоаларида ҳужумчи бўлиб ўйнаган.\nМураббийлик тажрибасида Камерун терма жамоасини, Хитой, Жанубий Корея, Япония ва Россия клубларида ишлаган. 2006 йилда Ўзбекистон миллий жамоасига ва "Пахтакор" клубига бошчилик қилган. Ҳозирги кунда Россия премьер лигасидаги "Том" клуби бош мураббийи.


ОТМ талабалари учун ўқишни кўчириш тартиби эълон қилинди\n17:41 / 23.07.2020\nВазирлик талабалар учун ўқишни кўчириш тартибини эълон қилди.\nОлий ва ўрта махсус таълим вазирлиги ўқишни кўчирмоқчи бўлган талабалар учун жараённинг тартибини маълум қилди. Унга кўра, хорижий ОТМларда онлайн ўқиётганлар ўқишни республикадаги олий таълим муассасаларига кўчира олмайди.\nОлий таълим вазирлиги эълон қилган рўйхатда қуйидаги тартиблар тасдиқланган.\nКундузги таълим шаклида ўқиётганлар ўқишни ОТМлардаги кундузги, сиртқи ва кечки таълим шаклидаги йўналишларга кўчиришлари мумкин. Махсус сиртқи ва қўшма таълим дастуридаги таълим шаклидаги йўналишларга эса кундузги таълимдан ўқишни кўчириб бўлмайди.\nҚўшма таълим дастурлари асосида таълим олаётганлар таълимни бошқа ОТМга кўчира олишмайди. Кечки таълимда ўқиётганлар бошқа ОТМнинг фақат кундузги ва сиртқи йўналишларига ўқишни кўчиришлари мумкин. Кечки таълимда ўқиётганлар фақат бир ОТМ доирасида бошқа факультетнинг кечки йўналишига таълимни кўчириши мумкин.\n23:52 / 11.08.2020\nДокторантура таълими шартлари ҳақида қўшимча маълумот берилди\n14:13 / 11.08.2020\nИккинчи мутахассисликка қабул бошланди. Ҳужжатлар онлайн юборилади\n18:49 / 10.08.2020\n43 мингдан ортиқ талаба ўқишни кўчириш ёки тиклаш бўйича ариза берди


26 Май 08:10\n– Бугунги кунда ҳарбий ОТМда 500 дан ортиқ курсант таҳсил олмоқда. Май ойида мазкур институтни 15 нафар ҳарбий шифокор битиради, октябр ойида эса 60 дан ортиқ талаба, асосан, муҳандислик ва парвоз мутахассисликлари бўйича битириши режалаштирилган», — дейилади институтда.\nОта-оналар ҳарбий олий ўқув муассасасининг ўқув-моддий базаси билан таништирилиб, курсантларнинг яшаш шароити, овқатланиши, хизмат ва турмуш хусусиятлари ҳақида сўзлаб берилди. Улар катта қизиқиш билан ўқув-услубий хоналарни, замонавий жиҳозлар билан жиҳозланган лабораторияларни кўздан кечирди, сўнг курсантлар ётоқхонаси ва маданият ва дам олиш марказида бўлди.\nИнститут раҳбари ўринбосари подполковник Бекболат Жумабаев меҳмонларга даргоҳнинг асосий ютуқлари ва истиқболдаги режалари ҳақида гапириб, курсантлар ҳаётида оиланинг аҳамиятини таъкидлади.\n«ОТМ ва оила ўртасидаги ўзаро ҳамкорлик зарурати ва аҳамияти яққол кўриниб турибди. Курсант вақтининг кўп қисмини ҳарбий жамоада таълим муассасаси деворлари ичида ўтказса-да, ота-онасининг унга таъсири муҳимлигича қолмоқда. Ўқитувчилар ва ота-оналар ҳамфикр бўлиб қолса, таълимнинг барча масалаларини ўзаро мувофиқлаштиради», — деди у.\nТарбиявий ва мафкуравий ишлар бўлими ходимлари томонидан ота-оналар билан ўқиш, курсантларнинг индивидуал психологик хусусиятларини ўрганиш, ҳарбий жамоада тартиб-интизомни сақлаш масалаларини муҳокама қилишга алоҳида эътибор қаратилди. Ота-оналар қўмитаси ташаббускор гуруҳи институт раҳбариятига миннатдорчилик билдирди.


Депутат Ҳ. Хўжамқулов кўмаги билан бойсунлик тадбиркор кредит олиб фаолиятини йўлга қўйди | O'zLiDeP\nОдил Самадов сурхондарёлик ишбилармонлардан. Унинг пенаблок ва шлакаблок ишлаб чиқаришга ихтисослашган “Самадов Одил” хусусий корхонаси ташкил этишни ўзида ифода этган лойиҳаси бўйича аллақачон иш бошланган. Корхона учун қурилиш тадбирлари якунига етган. Айни вақтда ҳудуддаги 4 нафар фуқаронинг бандлиги таъминланган. Корхона фаолияти йўлга қўйилса, камида 10 нафар ишчи ўрни яратилади. Лойиҳада кўрсатилган асбоб-ускуна, жиҳозлар хариди учун маблағнинг етмаётганлиги тадбиркорни ўйлантириб қўйди. Жамики маблағини корхона қурилишига сарфлаган ишбилармоннинг сўнгги умиди банкдан олиниши мумкин бўлган кредитга тикилди. Лойиҳада фаолият бошланиши учун сарф этиладиган маблағ 300 миллион сўм этиб кўрсатилган.\nОдил Самадов мамлакатимизда тадбиркорларга кўрсатилаётган эътибор ва яратилаётган имкониятилардан фойдаланиш истагида муаммосига ечим топиш учун “Агробанк” АТБнинг Бойсун туман филиалига мурожаат қилди. Аммо хурсанд бўлишга бироз эрта қувонган экан. Мутасаддилар тадбиркорнинг мурожаатини қучоқ очиб ҳал қилиб беришга ошиқмадилар. Икки ой ҳам кўз очиб юмгунча ўтди-кетди. Ўртада тадбиркорнинг сарсонгарчилиги қолди. “Майли, ҳал бўлар, кутай” деса, масъуллариннг бефарқлигидан фиғони фалакка кўтариляпти.\nНатижа бўлмагач, тадбиркор ўз ҳудудидан сайланган депутатга мурожаат қилиш орқали масалани бартараф этишга ҳаракат қилди. Олий Мажлис Қонунчилик палатаси депутати Ҳазратқул Хўжамқуловнинг саъй-ҳаракатлари билан мутасаддиларнинг лоқайдлигига чек қўйилди. Депутат аралашуви муаммони ижобий ҳал қилди.\n– Бир тадбиркор ишчи ўрни яратаман, давлатга, иқтисодиётимизга нафим тегсин, деб турган бир вақтда унга кўмак қўлини узатмаслик мумкин эмас, – дейди депутат Ҳазратқул Хўжамқулов. – Банк мутасаддиларининг бундай бефарқликлари сабабли қанча-қанча тадбиркорлик қиламан деган фуқароларнинг шашти сўнмоқда. Бундай лоқайдликка қарши курашишимиз зарур. Мана, Одил Самадовнинг ҳам муаммоси бартараф этилишига имкон қадар кўмаклашдик, бугун фаолиятини тўлиқ йўлга қўйиш арафасида. Ахир тадбиркор – элимизга мададкорку!\nДепутат шунчаки ҳаракат қилмади, у астойдил изланди. Сайловчининг ишончини оқлаш мана шундай паллаларда яққол билинади.


Жим Рон: Энг сара асарлари - narxi va xususiyatlari, sotib olish Toshkentda (Artikul: 21HKGP3) - Tovar.uz\nЖим Рон: Энг сара асарлари Toshkentda\nArtikul: 21HKGP3 Mavjud\nBatafsil tavsif: Жим Рон: Энг сара асарлари\nНатижалар ва турмуш даражамиз - бу ҳаракатларимиз оқибатидир, бироқ буларнинг бошида юқорида келтирганимдай, дунёқараш, шахсий фалсафа, ҳаётга муносабат ва бизнинг фаолиятимиз турибди. Биз оқибатни ўзгартирмоқчи бўлсак, унинг сабабига таъсир қилишимиз керак. Лекин кўпчилик одамлар оқибатдан нолишади, шикоят қилишади, сабабни эса ё эслашмайди, ё ундан айб қидиришмайди.\nКитобни шундай мутолаа қилингки, унинг фикрлари, ғоялари сизни ҳаётингизни яхши томонга ўзгартириш мақсадида руҳлантира олсин.\nСиз китобни ўқиб илгари пайқамаган ўз имкониятларингизни кўра бошлайсиз.\nПереводчик Шаҳноза Муҳаммадиева


"Қизилқум" назорат ўйинида "Қўқон-1912"ни мағлуб этди\n1 июль, 2018, 20:47\nБугун Суперлиганинг 14 ва 16-турларига тайёргарлик кўраётган "Қизилқум" ҳамда "Қўқон-1912" жамоалари ўзаро назорат учрашуви ўтказишди.\nГолларга бой тарзда кечган ўйинда навоийликлар 3:2 ҳисобидаги ғалабани қўлга киритишди.\n"Қўқон-1912" - "Қизилқум" – 2:3 (2:1)\nГоллар: Баҳодир Акрамов (19,36) - Файзулла Қамбаров (34), Самандар Шодмонов (67), Салим Мустафоев (72).\n«Қўқон-1912»: 1. Ўткир Юсупов, 4. Баҳодир Акрамов, 15. Беҳруз Сайдуллоев, 17. Қувондиқ Рўзиев, 18. Фирдавс Асадов, 19. Суҳроб Бердиев, 22. Мурод Ҳолмуҳаммедов, 23. Александр Мерзляков, 29. Иқбол Маликжонов, 55. Дарко Гожкович, 65. Марко Милич.\nЗахира: 21. Музаффар Абдуллаев, 30. Ислом Абдуллаев, 5. Ғиёс Комилов, 7. Абдулазиз Жўрабоев, 9. Носир Отақўзиев, 14. Авазхон Маматхўжаев, 38. Достон Мелиқўзиев, 41. Амиржон Сафаров, 96. Муҳаммаданас Ҳасанов.\n“Қизилқум”: Евгений Черемисин, Муҳсин Убайдуллаев, Файзулла Қамбаров, Георги Квесиешвили, Салим Мустафоев, Миржалол Қосимов, Эркин Бойдуллаев (с), Артур Геворкян, Элгужа Григалашвили, Дониёр Усмонов, Неманья Йованович.\nФутбол даҳосининг ушалмаган орзуси ёхуд унинг мундиаллардаги иштирокига назар\n24 июнь, 19:32


11 апрел 2021, Тошкент вақти: 15:49\nФирдавс 15 сентябрь куни бир гуруҳ фуқаролар Фарғона вилояти прокуратураси биносини пикет қилиб, мазкур идора нашри бўлмиш “Адолат йўли” газетаси фаолиятидан норозилик билдирди.\n“Газета Фурқат туманилик ҳамшира Хуршида Мелиеванинг шахсини булғаб, мақола эълон қилган. Биз жабрланувчининг вакили сифатида газетадан 100 миллион сўм маънавий зарарни ундириб беришни сўраб судга мурожаат қилганмиз. Газета судни менсимай, вакилини жўнатмади. Бу иш уч ойдан бери чўзилиб келяпти”, - деди М.Тожибоева.\nПикет иштирокчиси Фарҳод Охунбобоевнинг таъкидлашича, газета мухбирлари Марғилон судида аризаси кўрилаётган бир гуруҳ акциядорлар манфаатига зид ҳолда иш юритган. Яъни улар жавобгар томон манфаати йўлида елиб-югурмоқда.\n“Адолат йўли” газетаси бош муҳаррири Алишер Ибодиновнинг айтишича, Марғилон шаҳри судида кўрилаётган иш бўйича газета мухбирлари текширув олиб борган. Улар суд тугамагани учун ҳали мақола ҳам тайёрламаган.\nПикетчилар вилоят прокуратураси вакиллари норозилик чиқишига ҳеч қандай муносабат билдирмаганини маълум қилди.


АҚШнинг Манас ҳаво базаси фаолиятини тиклади\n21 октябр 2021, Тошкент вақти: 07:30\nАҚШнинг Қирғизистондаги Манас ҳарбий авиабазаси бугундан қайта фаолият юрита бошлади.\nАфғонистондаги халқаро кучлар учун муҳим транзит пункти ҳисобланган Манас базаси ўтган ҳафта Бишкекда рўй берган намойишлар ортидан ўз фаолиятини вақтинчалик тўхтатган эди.\nАҚШнинг Қирғизистондаги элчихонаси бугун эълон қилган баёнотида Манас базаси тўлақонли фаолият юрита бошлаганини маълум қилди. Шуниндек, баёнотда айтилишича, АҚШ Давлат котиби ёрдамчиси Роберт Блейк 14 апрел куни Қирғизистонга сафар қилиб,\nБишкекда муваққат халқ ҳукумати вакиллари билан музокаралар олиб боради.\nХабарларга кўра, муваққат халқ ҳукумати раҳбари Роза Ўтунбаева 10 апрел куни АҚШ Давлат котиби Ҳиллари Клинтон билан телефон орқали сўзлашувлар олиб борган.


Ўзбекистонлик ўқувчи қизларга рўмол ўраш учун рухсат берилди - EFFECT.UZ\nЎзбекистонлик ўқувчи қизларга рўмол ўраш учун рухсат берилди\n. 09:58 | 05.09.2021\nТаълим ва фан вазирлиги қизларга мактабда рўмол ўрашига рухсат берди.\nМаълум бўлишича, улар оқ ва очиқ ранглар бўлиши ва бошнинг орқа қисмига боғланган бўлиши керак (расмдаги каби).\nЎқувчи қизларга мактабга миллий бош кийимда келишга ҳам рухсат берилди. Бундай кийимга истисно сифатида рухсат берилган.\n“Эртага ҳамма мактабга шу шаклда келиши керак деб ўйламанг. Агар ўқувчи эркин шаклда юрса, уни рўмол ўрашга мажбурламанг”, – дейди Шерзод Шерматов.\nTeglar:Maktab, Ta'lim, Таълим ва фан вазирлиги\nVII Халқаро армия ўйинларининг тўлиқ тафсилотлари\nТалаба ўқисинми ёки ижарага пул топсинми?! - Мақсуда Ворисова\nМактаблар рейтинги эълон қилинди: ҳудудлар рейтингида Навоий вилояти етакчи\nМактаб ўқувчилари 4-ноябрдан таътилга чиқади\nФарзандингиз сумкасининг оғир бўлиши унинг соғлиги учун қанчалик хавфли?


Ўзбекистон Республикаси Вазирлар Маҳкамаси қарорига мувофиқ Jizzakh Petroleum компанияси Ўзбекистондаги МТО («Лойиҳа») технологиялари асосидаги янги замонавий кимёвий комплекси лойиҳасининг мажоритар инвесторларидан бирига айланди. Лойиҳанинг амалга оширилиши ҳақида илк марта 2019 йилнинг майида хабар берилганди.\nУшбу кимёвий комплекс ўз кенглиги ва техник имкониятлари жиҳатидан МДҲ давлатлари ҳудудида ягона саналади. Завод Ўзбекистоннинг Бухоро вилоятида қурилади ва у маҳаллий хом ашё асосида фаолият олиб боради. Бу экспортга қаратилган юқори қўшимча қийматли газ-кимёвий маҳсулотларни ишлаб чиқариш ҳисобига табиий газни сотиш имконини беради.\nЛойиҳанинг муваффаққиятли амалга оширилиши Ўзбекистон иқтисодиётини диверсификация қилинишига, текстил, кимёвий, парафармацевтик саноатнинг ривожланишига ва Ўзбекистондаги импорт ҳажмининг камайишига олиб келади.\nЗаводнинг ҳудудий жойлашувида рақобатбардош хом ашё ва энергия манбаларининг мавжудлиги, инфратузилманинг қулайлиги, Европа ва Осиёнинг асосий бозорларига яқинлиги инобатга олинди. Ушбу лойиҳа маҳаллий ҳудудда Ўзбекистоннинг энергетика бўйича лидерлигини янада кучайтиради.\n«Jizzakh Petroleum» ҚК МЧЖ бош директори жаноб Шокир Файзуллаев қўйидагича фикр билдирди:\n– Бугунги қийин вазиятга қарамасдан, биз ноёб ва улкан лойиҳани амалга оширишда катта ўзгаришлар қила олганимиздан мамнунмиз. Биз соф ва хавфсиз келажак йўлида Ўзбекистон ва бутун ҳудуд учун янги углерод иқтисодиётини яратишда инновацион лойиҳалар ва уларнинг ечимини қўллаб қувватлаш орқали асосий ролни бажаришга ҳаракат қилаяпмиз.\nЖамият учун юқори сифатли маҳсулотни ишлаб чиқарадиган дунё миқёсидаги кимёвий компания тузиш ниятидамиз ва бу лойиҳа бизнинг тасаввуримизга тўлиқ мос келади. Бизнинг ёндашувимиз ишлаб чиқариш масалаларини тўғридан тўғри ҳал этишгагина эмас, балки барча етказиб берувчилар занжирини ва қизиққан томонлар манфаатларини ҳисобга олишга қаратилган. Биз иқтисодиётимизга катта ҳисса қўшадиган, Ўзбекистон ва Ўрта Осиё халқи манфаатларига хизмат қиладиган замонавий комплексни руёбга чиқаришда барча ҳамкорлар ва маслаҳатчилар билан яқиндан ва узоқ муддатли ҳамкорликка тайёрмиз.\nЛойиҳа устидаги ишлар узлуксиз давом этмоқда ва Covid 19 пандемияси билан боғлиқ бўлган муаммоларга қарамасдан биринчи босқич якунланган. Лойиҳанинг маркетинг таҳлили ва конфигурацион тадқиқоти техник ҳамкор ва маслаҳатчилар, жумладан IHS Markit, Nexant и Amec Foster Wheeler (Wood) ёрдамида тугатилди. Бугунги кунда сўнгги босқич лицензиарларни танлаш босқичи якунланмоқда, шундан сўнг заводнинг базавий лойиҳаси (FEED) устида иш бошланади.\nIHS Markit тадқиқот хулосаси асосида 47 ишлаб чиқилаётган кейинги босқич олифинлардан 18 та якуний маҳсулот танлаб олинган. Шундан сўнг Nexant компанияси 18 хилдаги маҳсулотни деталли маркетинг таҳлил қилди, режали ишлаб чиқаришга қўйидагилар киргизилди: зичлиги паст полиэтилен (ПЭНП), этилен-винилацетат (ЭВА), полиэтилентерефталат (ПЭТ) ва полипропилен (ПП).\nМаркетинг тадқиқотлари натижалари заводни бунёд этишдаги базавий конфигурациянинг турли вариантлари учун асос бўлиб хизмат қилди. AFW (Wood) лойиҳаларнинг турли конфигурацияларини тадқиқ қилиб, бўлажак газ-кимёвий комплекс учун энг оптимал вариантни танлади. Конфигурация таҳлилларига асосан қурилиш суммаси 2.8 млрд долларни ташкил қилади.\nҚурилиш ишлари битгач, бир йилда 500,0 минг тонна олефин ишлаб чиқиш қувватига эга янги замонавий завод 1,5 млрд куб метр табиий газни қайта ишлайди ва жаҳон иқтисодиётининг кўплаб секторларида ишлатиладиган юқори сифатли полимерларни ишлаб чиқаради.\n«Jizzakh Petroleum» ҚК МЧЖ ахборот хизмати


Миллий давлатларнинг тугатилиши ва мустамлака зулми\n- Июль 08, 2018\nРус ҳукмронлиги ўрнатилгач, Туркистонда миллий давлатлар йуқ қилиниб, ўлканинг сиёсий-маъмурий тизими Россия манфаатлари нуқтаи назаридан шакллантирилди. Олий ва ўрта бошқарув лавозимлари рус ҳарбийлари қўлига топширилиб, тубжой халқлар вакиллари фақат ижрочи сифатида қуйи лавозимларга тайинланди. Гарчанд бу борада сайлов тартиблари жорий этилган бўлсада, лекин Рус давлатига содиқ кишиларгина амалга ўтқазилган. Масалан, волост (бўлис) раҳ-барлиги ва қишлоқ оқсоқоллигига сайланган шахслар шулар жумласидандир. Бундай ҳол Туркистон губернаторлигига қарашли ерларда ҳукм сурган эди. Россиянинг минтақадаги асосий таянчи бўлмиш бу губернаторлик Сирдарё, Фарғона, Самарқанд, Еттисув ва Каспийорти вилоятларини ўз ичига олиб, пойтахти Тошкент шаҳри ҳисобланган.\nЎз навбатида, вилоятлар уездлардан ташкил топган. Чунончи, Сирдарё вилоятига: Тошкент, Чимкент, Авлиёота, Қозоли ва Перов; Фарғонага: Қўқон, Андижон, Наманган, Марғилон ва Ўш; Самарқандга: Жиззах, Самарқанд, Каттақўрғон ва Хўжанд; Еттисувга: Верний, Копал, Лепсин, Жаркент, Пишпак ва Пржевалск; Каспийортига: Ашхобод, Красноводск, Манғишлоқ, Марв ва Тажан уездлари киритилган. Вилоятларни ҳарбий губернаторлар, уездларни бошлиқлар бошқарган.\nТТТу тарзда Туркистон генерал-губернаторлигига ҳозирги Ўзбекистон, Қозоғистон, Қирғизистон ва Туркманистоннинг талай қисми қараган. Унинг аҳолисининг умумий сони тахминан 5,5 милион ҳисобланиб, ўзбеклар салмоқли ўринни эгаллаган.\nАҳоли сони Бухоро хонлигида 3 миллион, Хивада эса 500-700 минг кишидан иборат булган. Бу жойларда ҳам ўзбеклар кўпчиликни ташкил қиларди.\nГарчанд Бухоро амирлиги ва Хива хонлигида эски давлат тузуми сақланган эсада, лекин улар амалда рус давлатининг мустамлакалари булиб, том маънода миллий давлатлар эмасдилар. Ҳар иккала хонликнинг ҳукмдорлари босқинчилар томоиидам қугирчоққа айлантирилган кишилар эди.\nРус ҳукумати Туркистон ўлкасими уч қисмга бўлинган ҳолда мустамлака бўғовида ушлаб турарди. ўлкани бу тарзда парчалашдан мақсад ўзбеклар, тожиклар, қозоқлар, қирғизлар, туркманлар ва қорақалпоқларнинг бирдамлигига ва катта бир оилага бирлашишларига йўл қўймасликдан иборат эди. Худди шу мақсадни кўзлаган ҳолда, босқинчилар миллий низо уруғларини сочиб турдилар. Ўлкада рус тилига давлат мақоми берилиб, миллий тиллар бурчакка сиқиб қўйилди. Оқибат-да рус тилини тарғиб қилиш ва ўрганиш зарурияти тобора кучайди. Улкада рус-тузем мактаблари очилди ва уларнинг сони тобора ортиб борди. Уларда Россияга содиқ кишиларни тарбиялаб, етиштириш вазифаси қўйилди.\nРус ҳукумати руслаштириш ва улуғдавлатчиликка асосланган сиесат юргизди. Бу ҳақда 1870 йили Россия халқ маорифи вазирлигининг кўрсатмасида: «Тубжой халқларни руслаштириш маорифнинг асосий вазифаси бўлмоғи лозим», деб таъкидланганлиги ҳам гувоҳлик беради. Шунинг учун рус ҳукумати имкони борича мил-лий тил ва миллий маданиятни ривожлантиришга онг-ли равишда тўсқинлик қилиб, мактаблар ва мадрасалар таъминотига маблағ ажратишни хаелига ҳам келтирмади.\nБироқ, маҳаллий савдо аҳли ва бошқа тоифадаги ўз ватанига содиқ кишилар мактаб-мадрасаларни қўллаб-қувватлаб турдилар, янги мадрасалар қурдилар. Рус ҳукумати эса маҳаллий аҳоли учун бирорта мактаб, ўрта ва олий ўқув юрти бунед этмай, жон-жаҳди билан ўлка бойликларини ўзлаштириш учун барча имкониятлар-дан фойдаланди.\nМаълумки, ислом дини кўп асрлар мобайнида жамият маънавиятининг асоси бўлиб келаётган эди. Дин пешволари ҳар қандай оғир ва даҳшатли шароитларда ҳам олдинги сафларда туриб, умуммиллий манфаатларни ҳимоя қилганлар. Улар халқни босқинчиларга қарши курашга отлантиришда муҳим ўрин эгаллаб, мустақиллик ва динни сақлашга қаратилган барча чораларни кўрганлар. Уламоларнинг бундай ватанпарварлиги Рус давлатининг тажовузлари вақтида ҳам ёрқин намоён бўлди. Шу боис рус ҳукумати вакиллари дин пешволарини энг хавфли душман ҳисоблаб, улар мавқеига қаттиқ зарба беришга интилдилар.\n1877 йили Фарғона вилоятининг ҳарбий губернатори генерал Скобелев Кауфманга шундай деб езганди: «Маҳаллий халқнинг орасида хоннинг амалдорлари ва айниқса, руҳонийлар сингари бизнинг душманларимиз кўп. Биз келганимиздан кейин улар фақат собиқ мавқеларинигина эмас, балки яхши ҳаётни таъминловчи имкониятлардан ҳам айрилдилар. Ўша тоифадаги кишилар ўз жамиятининг руҳи ва заиф томонларини яхши билганликлари учун аввалги тартибларни тиклаш мақсадида халқни русларга қарши отлантиришга қодирдилар».\nРус маъмурияти буни яхши англаб, руҳонийларни сиёсатдан четлаштириб, фаолиятини чегаралади, қаттиқ назорат остида тутиб турди. Улар вақф ерларини қисқартириб, руҳонийларнинг иқтисодий манфаатларига анча зиён етказдилар. 1886 йилги «Туркистон вилоятини бошқариш» ҳақидаги янги низомда давлат ерларини вақф ва бошқа аҳолига тегишли ерлар ҳисобига кенгайтиришнинг қонунийлаштирилиши катта норозилик уйғотди. Рус ҳукумати ўзига мустаҳкам таянч барпо этиш ва ҳукмронлигини мустаҳкамлаш мақсадида рус шаҳарлари ва посёлкаларини қуришга алоҳида аҳамият берди. Натижада Россиянинг турли жойларидан Туркистон ўлкасига кўчиб келувчи кишилар сони тобора ошиб борди. XIX асрнинг охирига келиб, ўлкага ўрнашган русларнинг сони 197420 кишига етди. Улардан 95941 таси шаҳарларда ва 101479 таси посёлкаларда яшаган. 1906 йилгача фақат ҳарбий хизматни ўтайдиган казакларга Еттисув вилоятида 752197 десятина, Сирдарё вилоятида 159561 десятина, Фарғона вилоятида 9925 десятина, Самарқанд вилоятида 22907 десятина, Каспийорти вилоятида 10318 десятина ер берилган. Булардан ташқари, рус деҳқонлари катта ҳажмдаги ерлар билан таъминланган. 1917 йилги маълумотга кўра, ўлкадаги русларнинг сони 750 мингга етиб, улардан 400000 киши шаҳарда ва 350000 киши посёлкаларда яшаган. Улар билан бирга бир неча ўн минг ҳарбийнинг истиқомат қилгани ҳисобга олинса, у вақтда руслар сони бир миллиондан ошиб кетади. Руслар Тошкент, Самарқанд, Андижон, Қўқон, Фарғона, Наманган ва бош-қа эски шаҳарларнинг енбағридаги жойларда ўрнашганлар. Булардан ташқари, Ашхобод, Красноводск, Перов; Қозоли, Янги Марғилон, Верний, Пишпак, Копал ва бошқа рус шаҳарлари мавжуд эди. Руслар, айниқса, «Янги Тошкент», «Янги Марғилон» (Фарғона) сингари шаҳарларнинг асосий аҳолиси эдилар. Оренбург Тошкент оралиғидаги темир йўл бекатларида (станцияларда) 51 минг рус яшаганлиги маълум.\nРуслар Бухоро ва Хива хонликларига ҳам ўрнашиб бордилар. Когон ва Термиз сингари жойларда уларнинг алоҳида тураржойлари юзага келди.\nXX аср бошларида темирйўл ва саноат тармоқларининг ривожлантирилиши орқасида ўлкада руслар сони кўпайиб борди. 1916 йилга келиб, масалан, Тошкентдаги биргина «Рус шаҳри» аҳолисининг сони 60 минг кишига етди. Бу ўша давр учун катта рақам эди, албатта. Бу ўринда бутун Туркистон ўлкаси сиёсий ва ижтимоий-иқтисодий ҳаётининг такдири ўша «рус шаҳри»-нинг қўлидалигини ҳисобга олинса, масала янада ойдинлашади.\nРуслар унумдор ерлар ва ҳукумат имтиёзларидан фойдаланиб, хўжаликларини анча мустаҳкамлаб олганлар. Уларнинг турмуш даражаси ўзбек деҳқонлариникига нисбатан анча баланд бўлган. Чунончи, 1917 йили улар ихтиёрида 1.114.173 бош қорамол бор эди. Ўлкада мусулмончиликка мутлақо тўғри келмайдиган чўчқачилик ҳам ривожлантирилиб, 1916 йили улар 100 минг бошни ташкил этган.\nТемирйўллар, саноат корхоналари, савдо-сотиқдан олинадиган даромадлар ҳам асосан рус ҳукумати ва капиталистларининг чўнтагига тушган. Зеро, ўлкадан пахта, ипак ва бошқа маҳсулотларнинг деярли ҳаммаси хомашё сифатида Россияга юборилиб, у ердан тайёр моллар келтирилган. Бунинг орқасида Туркистон ўлкаси Россиянинг хомашё манбаига ва тайёр маҳсулотлар бозорига айланди.\nШу сабабли руслар тажовузларининг дастлабки йилларида бошланган мустақиллик учун кураш Туркистонда Россия ҳукмронлиги даврида ҳам тухтамади, давом этаверди. Буҳол 1892, 1898 ва 1916 йилларда кўтарилган миллий-озодлик ҳаракатларида ўз ифодасини топди.\n1197 марта ўқилди\nДругие материалы в этой категории: « Американинг энг қадимги масжиди\tСавол-жавоб: Эҳтиромга сазовор макон »